title: 2012/616/ES: Eiropas Parlamenta Lēmums ( 2012. gada 10. maijs ) par SESAR kopuzņēmuma 2010. finanšu gada budžeta izpildes apstiprināšanu#Eiropas Parlamenta Rezolūcija ( 2012. gada 10. maijs ) ar konstatējumiem, kas ir neatņemama daļa no lēmuma par SESAR kopuzņēmuma 2010. finanšu gada budžeta izpildes apstiprināšanu

text:
               17.10.2012

               LV

               Eiropas Savienības Oficiālais Vēstnesis

               L 286/349

         EIROPAS PARLAMENTA LĒMUMS
   (2012. gada 10. maijs)
   par SESAR kopuzņēmuma 2010. finanšu gada budžeta izpildes apstiprināšanu
   (2012/616/ES)
   EIROPAS PARLAMENTS,

               —

               ņemot vērā SESAR kopuzņēmuma 2010. finanšu gada galīgos pārskatus,

               —

               ņemot vērā Revīzijas palātas ziņojumu par SESAR kopuzņēmuma pārskatiem par 2010. finanšu gadu, ar Kopuzņēmuma atbildēm (1),

               —

               ņemot vērā Padomes 2012. gada 21. februāra ieteikumu (06086/2012 – C7-0050/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 2008. gada 16. decembra Regulu (EK) Nr. 1361/2008, ar kuru groza Regulu (EK) Nr. 219/2007, ar ko izveido Kopuzņēmumu, lai izstrādātu jaunas paaudzes Eiropas gaisa satiksmes pārvaldības sistēmu (SESAR) (3), un jo īpaši tās 4.b pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0114/2012),

               1.

               sniedz SESAR kopuzņēmuma izpilddirektoram apstiprinājumu par Kopuzņēmuma 2010. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt SESAR kopuzņēmuma izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 368, 16.12.2011., 32. lpp.

      (2)  OV L 248, 16.9.2002., 1. lpp.

      (3)  OV L 352, 31.12.2008., 12. lpp.

      (4)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2012. gada 10. maijs)
      ar konstatējumiem, kas ir neatņemama daļa no lēmuma par SESAR kopuzņēmuma 2010. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā SESAR kopuzņēmuma 2010. finanšu gada galīgos pārskatus,

                  —

                  ņemot vērā Revīzijas palātas ziņojumu par SESAR kopuzņēmuma pārskatiem par 2010. finanšu gadu, ar Kopuzņēmuma atbildēm (1),

                  —

                  ņemot vērā Padomes 2012. gada 21. februāra ieteikumu (06086/2012 – C7-0050/2012),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Padomes 2008. gada 16. decembra Regulu (EK) Nr. 1361/2008, ar kuru groza Regulu (EK) Nr. 219/2007, ar ko izveido Kopuzņēmumu, lai izstrādātu jaunas paaudzes Eiropas gaisa satiksmes pārvaldības sistēmu (SESAR) (3), un jo īpaši tās 4.b pantu,

                  —

                  ņemot vērā SESAR kopuzņēmuma finanšu noteikumus, ko valde pieņēma 2009. gada 28. jūlijā (SESAR finanšu noteikumi),

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0114/2012),

                  A.

                  tā kā SESAR kopuzņēmumu (turpmāk – “Kopuzņēmums”) izveidoja 2007. gada februārī, lai vadītu Vienotas Eiropas gaisa telpas gaisa satiksmes pārvaldības izpētes (SESAR) programmu;

                  B.

                  tā kā šis Kopuzņēmums sāka patstāvīgu darbību 2007. gada augustā;

                  C.

                  tā kā Kopuzņēmumam pieder visi materiālie un nemateriālie aktīvi, ko Kopuzņēmums izveidojis vai kas tam nodoti SESAR projekta izstrādes fāzē saskaņā ar īpašiem nolīgumiem, kuri noslēgti ar projekta dalībniekiem;

                  D.

                  tā kā Revīzijas palāta norāda, ka tā ir guvusi pamatotu pārliecību par to, ka gada pārskati par 2010. finanšu gadu ir ticami un ka pakārtotie darījumi ir likumīgi un pareizi;

                  E.

                  tā kā Revīzijas palāta 2010. gada aprīlī sniedza Atzinumu Nr. 2/2010 par SESAR finanšu noteikumiem,

                  F.

                  tā kā SESAR projekta izstrādes fāzei atvēlētais budžets 2008.–2013. gadā ir EUR 2 100 000 000;

                  G.

                  tā kā Kopuzņēmuma galīgais budžets 2010. finanšu gadā ir EUR 143 000 000,

         Budžeta un finanšu pārvaldība

                  1.

                  pieņem zināšanai, ka Kopuzņēmuma 2010. finanšu gada galīgais budžets ietvēra saistību apropriācijas EUR 135 000 000 apmērā un maksājumu apropriācijas EUR 143 000 000 apmērā, turklāt atzīst, ka saistību apropriāciju un maksājumu apropriāciju izlietojuma līmenis bija attiecīgi 97,3 % un 82,2 %;

                  2.

                  izmantojot Revīzijas palātas sniegto informāciju, konstatē, ka 2010. gada beigās Kopuzņēmuma budžeta izpildes rezultāts bija pozitīvs – EUR 53 500 000 un noguldījumi banku kontos sasniedza EUR 57 200 000; norāda, ka minētās summas veido:

                              —

                              dalības iemaksas (EUR 55 600 000),

                              —

                              iepriekšējā gada saimnieciskās darbības rezultāts (EUR 86 500 000),

                              —

                              maksājumi Kopuzņēmumam (EUR 84 900 000),

                              —

                              pārnestās apropriācijas (EUR 3 700 000);

                  3.

                  atgādina Kopuzņēmumam, ka šāda situācija liecina par budžeta līdzsvara principa neievērošanu; tomēr ņem vērā Kopuzņēmuma atbildes Revīzijas palātai, ka 2010. gadā naudas līdzekļu atlikums samazinājies par 34 % salīdzinājumā ar 2009. gadu un ka no dalības iemaksu kopējās summas EUR 55 600 000 2010. gada pēdējās nedēļās ir saņemti EUR 43 800 000, lai nodrošinātu darbību finansēšanu 2011. gadā; aicina Kopuzņēmumu izstrādāt rīcības plānu, tajā norādot konkrētus pasākumus un termiņus, lai nodrošinātu līdzsvarotu budžetu, un informēt par to budžeta izpildes apstiprinātājiestādi;

                  4.

                  uzsver, ka saskaņā ar SESAR finanšu noteikumu 6. pantu tas nedrīkst uzņemties saistības par izdevumiem un apstiprināt izdevumus, kas pārsniedz budžetā paredzētās apropriācijas; pauž nopietnas bažas, ka divās budžeta pozīcijās (administratīvie izdevumi, pētījumi un izstrāde) budžeta apropriācijas tika pārtērētas attiecīgi par 11 % un 9 %; pieņem zināšanai, ka Kopuzņēmums uzskata, ka kopējā 2007.–2016. gada budžetā kopējās maksājumu apropriācijas var iekļaut tikai vienreiz, lai izstrādes posma beigās 2016. gadā SESAR nepārsniegtu budžeta maksimālo robežu; atgādina Kopuzņēmumam, ka tam ir jāievēro savi finanšu noteikumi, un sagaida, ka nākamajos finanšu gados atļautie izdevumi nepārsniegs budžeta apropriācijas;

         Iekšējās kontroles sistēmas

                  5.

                  norāda, ka Kopuzņēmums 2010. gadā sāka izmantot tās pašas finanšu pārskatu sistēmas, ko izmanto Komisija (ABAC un SAP); tomēr pauž nožēlu, ka Kopuzņēmuma pamatdarbības programmu pārvaldības sistēma nav integrēta šajās finanšu pārskatu sistēmās un ka 2010. gada beigās galvenais grāmatvedis nebija apstiprinājis attiecīgos uzņēmējdarbības procesus, kā tas paredzēts SESAR finanšu noteikumos;

                  6.

                  konstatē, ka Kopuzņēmums ir izstrādājis pamatdarbības programmas pārvaldības sistēmu, kas papildina finanšu un budžeta informāciju, un uzskata, ka šīs sistēmas ir maksimāli integrētas, ņemot vērā ABAC un SAP izmantošanas ierobežojumus; turklāt norāda, ka Kopuzņēmums plānoja līdz 2011. gada beigām ieviest ABAC Assets un ABAC Contract sistēmu un ka 2011. gadā bija jāpabeidz galvenā grāmatveža ziņojums par vietējo sistēmu apstiprināšanu;

                  7.

                  aicina Kopuzņēmumu informēt budžeta izpildes apstiprinātājiestādi par:

                              —

                              grūtībām, ar kurām sastopas Kopuzņēmums, izmantojot ABAC un SAP,

                              —

                              paveikto pakārtoto uzņēmējdarbības procesu, un jo īpaši vietējo sistēmu apstiprināšanas jomā;

                  8.

                  neraugoties uz to, mudina Kopuzņēmumu integrēt finanšu pārskatu sistēmas (ABAC un SAP) kopā ar pamatdarbības programmas pārvaldības sistēmu, kas ļauj sadalīt izmaksas konkrētiem darbu kompleksiem un noteikt darbības izmaksām paredzētos finansējuma avotus;

         Projektu vadība

                  9.

                  no Kopuzņēmuma 2010. gada darbības pārskata secina, ka SESAR programmu veidoja 304 projekti, no kuriem 171 projekts tika uzsākts 2009. gadā, bet 114 papildu projekti – 2010. gadā; pieņem zināšanai, ka 80,9 % projektu ir īstenošanas fāzē, izņemot tos, kuri ir atcelti (3) vai apturēti (10); norāda, ka Kopuzņēmums ir sniedzis pamatojumu par katru atcelto vai apturēto projektu un paskaidrojis veiktos korektīvos pasākumus; attiecībā uz pašlaik apturētajiem projektiem jo īpaši norāda, ka:

                              —

                              ap 60 % projektu ir saistīti ar darbībām, kas paredz īstenot citus projektus, lai iegūtu izsvērtus sākotnējus rezultātus, pirms minētos projektus atsākt,

                              —

                              ap 20 % projektu ir saistīti ar projektiem, kuri nav pienācīgi saistāmi ar citiem programmas pasākumiem;

                        savukārt pārējie 20 % projektu ir apturēti tāpēc, ka tiem trūkst skaidras saiknes ar attiecīgo darbību koncepciju nākotnē, vai tāpēc, ka tie nav pietiekami saistīti ar ģenerālplānu;

                  10.

                  mudina Kopuzņēmumu arī turpmāk informēt budžeta izpildes apstiprinātājiestādi par SESAR programmas projektu īstenošanas gaitu un iepazīstināt ar sasniegtajiem rezultātiem;

         Darbības rezultāti

                  11.

                  mudina Komisiju un dalībvalstis sekmēt Eiropas vienotās gaisa telpas regulu piemērošanas efektivitāti, lai kāpinātu projektā SESAR ieguldīto līdzekļu lietderību;

                  12.

                  pievērš uzmanību pareizai finanšu resursu pārvaldībai un uzsver Kopuzņēmuma nozīmi Eiropas vienotās gaisa telpas izveidē;

                  13.

                  no gada darbības pārskata secina, ka tika vispusīgi pārbaudīta pieeja SESAR programmas īstenošanai un izdarītajos secinājumos tika uzsvērts, ka programmas augsta līmeņa mērķi ir jāsadala vienkāršākos darbības mērķos, sīki nosakot darāmo, darītājus un laiku un tādējādi skaidri nosakot SESAR programmā apstiprinātos sasniedzamos rezultātus, kuri palīdzēs sasniegt SESAR izstrādes posma mērķus, kā arī konkrētos 2012. gada stratēģiskos mērķus; aicina Kopuzņēmumu izstrādāt rīcības plānu, tajā norādot konkrētus pasākumus un termiņus, lai pievērstos vispusīgās pārbaudes rezultātiem;

                  14.

                  turklāt norāda, ka 2009. gada beigās tika nolemts izstrādāt vispārēju SESAR īstenošanas shēmu, kas ļautu nodrošināt programmas/projektu pienācīgu vadību, izmantojot racionalizētus uzraudzības un kontroles pasākumus; pieņem zināšanai, ka 2010. gada beigās šī īstenošanas shēma tika pilnībā definēta un 85 % apmērā jau īstenota un ieviesta; aicina Kopuzņēmumu informēt budžeta izpildes apstiprinātājiestādi par īstenošanas shēmas izpildes un ieviešanas gaitu, kā arī par panākto progresu;

                  15.

                  pieņem zināšanai, ka Komisija pirmoreiz veica Kopuzņēmuma starpposma novērtējumu 2010. gadā; norāda, ka šajā novērtējumā ir uzsvērta Kopuzņēmuma spēja optimāli reaģēt uz gaisa telpas izmantotāju un pakalpojumu sniedzēju vajadzībām; tomēr uzskata, ka starpposma novērtējumi un novērtējumi ir jāuztic ārējiem un neatkarīgiem ekspertiem;

         Iekšējā revīzija

                  16.

                  atzinīgi vērtē to, ka 2010. gadā Kopuzņēmuma izpilddirektors izveidoja iekšējās revīzijas struktūru (IRS), uzticēja Kopuzņēmuma bijušajam iekšējam revidentam IRS funkcijas un apstiprināja IRS veicamo revīziju programmu 2011. gadam;

                  17.

                  no galīgā gada pārskata konstatē, ka 2010. gada maijā Kopuzņēmums parakstīja revidentu pakalpojumu pamatlīgumu;

                  18.

                  atzinīgi vērtē, ka Kopuzņēmums un Komisija ir veikuši pasākumus ar mērķi skaidrāk noteikt Komisijas Iekšējās revīzijas dienesta (IRD) un Kopuzņēmuma iekšējā revidenta darba pienākumus; tomēr norāda, ka nav izdarītas izmaiņas Kopuzņēmuma statūtos;

                  19.

                  ar gandarījumu norāda, ka IRD apstiprināja, ka ar vispārējo Finanšu regulu tam ir dotas pilnvaras būt par kopuzņēmumu iekšējo revidentu un Kopuzņēmuma valde ir attiecīgi grozījusi iekšējo revidentu darba pienākumu aprakstu;

         Dalības maksas kavējumi

                  20.

                  pauž bažas, ka netika ievērots dalības iemaksu termiņš, kas noteikts Kopuzņēmuma dalībniekiem; pieņem zināšanai, ka kavējumu ilgums svārstījās no 12 līdz 113 dienām un divi dalībnieki līdz 2010. gada beigām tā arī nebija veikuši iemaksu; pieņem zināšanai Kopuzņēmuma atbildes, ka minētās iemaksas tika saņemtas 2011. gada sākumā;

         Horizontāla rakstura konstatējumi par kopuzņēmumiem

                  21.

                  uzsver, ka saskaņā ar Līguma par Eiropas Savienības darbību 187. pantu Eiropas Komisija līdz šim ir izveidojusi septiņus kopuzņēmumus; atzīmē, ka seši kopuzņēmumi (IMI, ARTEMIS, ENIAC, Clean Sky, FCH un ITER F4E) darbojas pētniecības jomā un tos pārrauga Komisijas Pētniecības ģenerāldirektorāts un Informācijas sabiedrības un saziņas līdzekļu ģenerāldirektorāts, savukārt viena kopuzņēmuma uzdevums ir izstrādāt jaunu gaisa satiksmes pārvaldības sistēmu (SESAR) transporta nozarē, un tā darbību uzrauga Mobilitātes un transporta ģenerāldirektorāts;

                  22.

                  norāda, ka vajadzīgo resursu kopējais aptuvenais apjoms visiem kopuzņēmumiem visā to pastāvēšanas laikā ir EUR 21 793 000 000;

                  23.

                  norāda, ka Savienības kopējā iemaksa, kas tiek uzskatīta par vajadzīgu visiem kopuzņēmumiem visā to pastāvēšanas laikā, ir EUR 11 489 000 000;

                  24.

                  norāda, ka 2010. finanšu gadā Savienības kopējā iemaksa kopuzņēmumu budžetā bija EUR 505 000 000;

                  25.

                  aicina Eiropas Komisiju budžeta izpildes apstiprinātājiestādei ik gadu sniegt konsolidētu informāciju par katra kopuzņēmuma kopējo ikgadējo finansējumu no Eiropas Savienības vispārējā budžeta, lai nodrošinātu pārredzamību un skaidrību par Savienības līdzekļu izlietojumu un atjaunotu Eiropas nodokļu maksātāju uzticību;

                  26.

                  atzinīgi vērtē ARTEMIS iniciatīvu savā gada darbības pārskatā iekļaut informāciju par pašlaik īstenojamo projektu uzraudzību un pārskatīšanu; uzskata, ka tieši tāpat būtu jārīkojas arī citiem kopuzņēmumiem;

                  27.

                  atgādina, ka kopuzņēmumi darbojas kā publiskā un privātā sektora partnerība un ka tāpēc tajos mijiedarbojas gan publiskās, gan privātās intereses; uzskata, ka šādos apstākļos nedrīkst aizmirst par interešu konfliktu iespējamību un ka šī problēma ir pienācīgi jārisina; tādēļ aicina kopuzņēmumus informēt budžeta izpildes apstiprinātājiestādi par pārbaudes mehānismiem, kas pastāv to attiecīgajās struktūrās, lai nodrošinātu pienācīgu pārvaldību un interešu konfliktu novēršanu;

                  28.

                  norāda, ka kopuzņēmumi ir salīdzinoši mazas un ģeogrāfiski blīvi izvietotas struktūras, izņemot Kopuzņēmumu ITER un kodolsintēzes enerģētikas attīstības vajadzībām; tādēļ uzskata, ka tiem vajadzētu izmantot ikvienu iespēju apvienot savus resursus;

                  29.

                  aicina Revīzijas palātu attiecīgajos ziņojumos par kopuzņēmumu 2011. finanšu gada pārskatiem sniegt budžeta izpildes apstiprinātājiestādei informāciju par to, kā ir ņemtas vērā katram kopuzņēmumam sniegtās Revīzijas palātas piezīmes;

                  30.

                  aicina Revīzijas palātu pieņemamā termiņā sniegt Eiropas Parlamentam īpašu ziņojumu par kopuzņēmumu izveides pievienoto vērtību Savienības pētniecības, tehnoloģiju attīstības un demonstrējumu programmu efektīvai īstenošanai; turklāt norāda, ka šajā pašā ziņojumā būtu jāiekļauj novērtējums par kopuzņēmumu izveides efektivitāti.

         (1)  OV C 368, 16.12.2011., 32. lpp.

         (2)  OV L 248, 16.9.2002., 1. lpp.

         (3)  OV L 352, 31.12.2008., 12. lpp.

         (4)  OV L 357, 31.12.2002., 72. lpp.


title: 2012/472/ES: Padomes Lēmums ( 2012. gada 26. aprīlis ) par to, lai noslēgtu Nolīgumu starp Amerikas Savienotajām Valstīm un Eiropas Savienību par pasažieru datu reģistra datu izmantošanu un pārsūtīšanu Amerikas Savienoto Valstu Iekšzemes drošības departamentam#Nolīgums starp Amerikas Savienotajām Valstīm un Eiropas Savienību par pasažieru datu reģistra datu izmantošanu un pārsūtīšanu Amerikas Savienoto Valstu Iekšzemes drošības departamentam

text:
               11.8.2012

               LV

               Eiropas Savienības Oficiālais Vēstnesis

               L 215/4

         PADOMES LĒMUMS
   (2012. gada 26. aprīlis)
   par to, lai noslēgtu Nolīgumu starp Amerikas Savienotajām Valstīm un Eiropas Savienību par pasažieru datu reģistra datu izmantošanu un pārsūtīšanu Amerikas Savienoto Valstu Iekšzemes drošības departamentam
   (2012/472/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 82. panta 1. punkta d) apakšpunktu un 87. panta 2. punkta a) apakšpunktu saistībā ar 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Padome 2010. gada 2. decembrī pieņēma lēmumu un sarunu norādes, atļaujot Komisijai sākt sarunas starp Savienību un Amerikas Savienotajām Valstīm par pasažieru datu reģistra (PDR) datu pārsūtīšanu un izmantošanu, lai novērstu un apkarotu terorismu un citus smagus starptautiskus noziegumus.

               (2)

               Saskaņā ar Padomes Lēmumu 2012/471/ES (2)2011. gada 14. decembrī tika parakstīts Nolīgums starp Amerikas Savienotajām Valstīm un Eiropas Savienību par pasažieru datu reģistra datu izmantošanu un pārsūtīšanu Amerikas Savienoto Valstu Iekšzemes drošības departamentam (“nolīgums”), ņemot vērā tā noslēgšanu.

               (3)

               Nolīgumā ir ievērotas pamattiesības un ņemti vērā principi, kas jo īpaši ir atzīti Eiropas Savienības Pamattiesību hartā, konkrēti tiesības uz privātās un ģimenes dzīves neaizskaramību, kas atzītas hartas 7. pantā, tiesības uz personas datu aizsardzību, kas atzītas hartas 8. pantā, un tiesības uz efektīvu tiesību aizsardzību un taisnīgu tiesu, kas atzītas hartas 47. pantā. Šis nolīgums būtu jāpiemēro saskaņā ar minētajām tiesībām un principiem.

               (4)

               Saskaņā ar 3. pantu 21. protokolā par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, Apvienotā Karaliste ir paziņojusi par savu vēlmi piedalīties šā lēmuma pieņemšanā un piemērošanā.

               (5)

               Saskaņā ar 1. un 2. pantu 21. protokolā par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, un neskarot minētā protokola 4. pantu, Īrija nepiedalās šā lēmuma pieņemšanā, un šis lēmums tai nav saistošs un nav jāpiemēro.

               (6)

               Saskaņā ar 1. un 2. pantu 22. protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un nolīgums tai nav saistošs un nav jāpiemēro.

               (7)

               Nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Amerikas Savienotajām Valstīm un Eiropas Savienību par pasažieru datu reģistra datu izmantošanu un pārsūtīšanu Amerikas Savienoto Valstu Iekšzemes drošības departamentam.
   Nolīguma teksts ir pievienots šim lēmumam.
   2. pants
   Padomes priekšsēdētājs norīko personu vai personas, kas ir tiesīgas Savienības vārdā veikt nolīguma 27. pantā paredzēto paziņojumu apmaiņu, lai paustu Savienības piekrišanu uzņemties nolīguma saistības.
   3. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Luksemburgā, 2012. gada 26. aprīlī

            Padomes vārdā –

            priekšsēdētājs

         M. BØDSKOV

      (1)  2012. gada 19. aprīļa piekrišana (Oficiālajā Vēstnesī vēl nav publicēta).

      (2)  Skatīt šā Oficiālā Vēstneša 1. lpp.

      TULKOJUMS
      NOLĪGUMS
      starp Amerikas Savienotajām Valstīm un Eiropas Savienību par pasažieru datu reģistra datu izmantošanu un pārsūtīšanu Amerikas Savienoto Valstu Iekšzemes drošības departamentam
      AMERIKAS SAVIENOTĀS VALSTIS,
      turpmāk “ASV”, un
      EIROPAS SAVIENĪBA,
      turpmāk “ES”,
      abas kopā turpmāk “Puses”,
      VĒLĒDAMĀS efektīvi novērst un apkarot terorismu un smagus starptautiskus noziegumus, lai aizsargātu savu valstu demokrātisko sabiedrību un kopējās vērtības;
      CENZDAMĀS paplašināt un sekmēt Pušu sadarbību transatlantisko partnerattiecību garā;
      ATZĪSTOT valstu tiesības un pienākumu nodrošināt savu pilsoņu drošību un aizsargāt savas robežas un paturot prātā ikvienas nācijas pienākumu aizsargāt sabiedrības locekļu dzīvību un drošumu, tostarp attiecībā uz personām, kas izmanto starptautiskas transporta sistēmas;
      PĀRLIECINĀTAS, ka informācijas koplietošana ir būtisks terorisma un smagu starptautisku noziegumu apkarošanas elements un šajā saistībā pasažieru datu reģistra (PDR) datu apstrāde un izmantošana ir nepieciešams līdzeklis, kas nodrošina informāciju, kuru nevar iegūt ar citiem līdzekļiem;
      APŅĒMUŠĀS novērst un apkarot teroristu nodarījumus un starptautiskus noziegumus, vienlaikus ievērojot pamattiesības un brīvības, un atzīstot, cik svarīgas ir tiesības uz privātumu un personas datu un informācijas aizsardzība;
      ŅEMOT VĒRĀ starptautiskos instrumentus, ASV tiesību aktus un noteikumus, kuros prasīts, lai ikviens gaisa pārvadātājs, kas veic starptautiskus pasažieru gaisa pārvadājumu lidojumus uz ASV vai no tām, Iekšzemes drošības departamentam (IDD) darītu pieejamus PDR datus, kuri ir savākti un ir iekļauti gaisa pārvadātāja automatizētajās rezervēšanas un izlidošanas kontroles sistēmās, kā arī salīdzināmas prasības, kas īstenotas vai var tikt īstenotas ES;
      ŅEMOT VĒRĀ, ka IDD PDR datus apstrādā un izmanto, lai novērstu, atklātu, izmeklētu teroristu nodarījumus un starptautiskus noziegumus un sauktu pie atbildības par tiem, ievērojot privātuma un personas datu un informācijas aizsardzības pasākumus, kā izklāstīts šajā nolīgumā;
      UZSVEROT to, cik svarīgi ir, lai PDR datus un būtiskus un atbilstīgus analītiskos datus, kas iegūti no PDR, ASV koplietotu ar Eiropas Savienības dalībvalstu, turpmāk “ES dalībvalstis”, kompetentajām policijas un tiesu iestādēm un Eiropolu vai Eurojust, lai sekmētu policijas un tiesu iestāžu starptautisko sadarbību;
      ATZĪSTOT abu Pušu izseno tradīciju ievērot tiesības uz privāto dzīvi, ko apliecina Pušu tiesību akti un dibināšanas dokumenti;
      PATUROT PRĀTĀ ES saistības saskaņā ar Līguma par Eiropas Savienību 6. pantu par pamattiesību ievērošanu, tiesības uz privātumu saistībā ar personas datu apstrādi, kā paredzēts Līguma par Eiropas Savienības darbību 16. pantā, samērīguma un vajadzības principus attiecībā uz tiesībām uz privātās un ģimenes dzīves neaizskaramību, privātuma ievērošanu un personas datu aizsardzību, kā paredzēts Eiropas Cilvēktiesību un pamatbrīvību aizsardzības konvencijas 8. pantā, Eiropas Padomes 108. konvenciju par personu aizsardzību attiecībā uz personas datu automatizētu apstrādi un tās papildu protokolu Nr. 181 un Eiropas Savienības Pamattiesību hartas 7. un 8. pantu;
      PATUROT PRĀTĀ, ka IDD privātās dzīves aizsardzībai un datu integritātes nodrošināšanai izmanto robustus procesus, ieskaitot fizisko drošību, piekļuves kontroles, datu nodalīšanu un šifrēšanu, revīziju un efektīvus pārskatatbildības pasākumus;
      ATZĪSTOT, cik svarīgi ir nodrošināt datu kvalitāti, pareizumu, integritāti un drošību un ieviest piemērotus pārskatatbildības mehānismus, lai nodrošinātu šo principu ievērošanu;
      ŅEMOT VĒRĀ jo īpaši pārredzamības principu un dažādos līdzekļus, ar kuriem ASV nodrošina, ka pasažieriem, kuru PDR datus vāc IDD, tiek darīta zināma nepieciešamība pēc viņu PDR datiem un to izmantojums;
      ATZĪSTOT ARĪ, ka PDR datu vākšana un analīze ir nepieciešama IDD robežu drošības funkciju izpildei, vienlaikus nodrošinot, ka PDR datu vākšana un izmantošana ir būtiska un nepieciešama to vākšanas mērķa sasniegšanai;
      ATZĪSTOT, ka saistībā ar šo nolīgumu un tā īstenošanu ir uzskatāms, ka IDD tam pārsūtīto PDR datu apstrādē un izmantošanā nodrošina atbilstīgu datu aizsardzības līmeni;
      PATUROT PRĀTĀ, ka ASV un Eiropas Savienība ir apņēmušās nodrošināt augstu personas informācijas aizsardzības līmeni, vienlaikus apkarojot noziedzību un terorismu, un ir apņēmības pilnas bez kavēšanās vispusīgā veidā, kas sekmēs abu Pušu mērķu sasniegšanu, panākt vienošanos aizsargāt personas informāciju, ar kuru apmainās noziedzības un terorisma apkarošanas ietvaros;
      ATZĪSTOT Pušu 2004. un 2007. gada nolīgumu par PDR pārsūtīšanu sekmīgās kopīgās pārskatīšanas, kas veiktas 2005. un 2010. gadā;
      ŅEMOT VĒRĀ Pušu, kā arī ES dalībvalstu interesi apmainīties ar informāciju par PDR datu pārsūtīšanas metodi, kā arī par PDR datu tālāku pārsūtīšanu, kā noteikts šā nolīguma attiecīgajos pantos, un ņemot vērā arī ES ieinteresētību pievērsties šiem aspektiem šajā nolīgumā paredzētā apspriešanās un pārskatīšanas mehānisma ietvaros;
      APSTIPRINOT, ka šis nolīgums nav uzskatāms par precedentu jebkādiem turpmākiem pasākumiem starp Pusēm vai vienu no Pusēm un kādu citu pusi, kurus paredz attiecībā uz PDR datu vai jebkāda cita veida datu apstrādi, izmantošanu vai pārsūtīšanu vai attiecībā uz datu aizsardzību;
      ATZĪSTOT attiecīgos samērīguma, kā arī būtiskuma un nepieciešamības principus, kas nodrošina ievirzi šim nolīgumam un tā īstenošanai, ko veic Eiropas Savienība un ASV; un
      ŅEMOT VĒRĀ iespēju, ka Puses var apspriest arī PDR datu pārsūtīšanu jūras pārvadājumu jomā,
      IR VIENOJUŠĀS PAR TURPMĀKO.
      I   NODAĻA

         VISPĀRĪGIE NOTEIKUMI

      1. pants
      Mērķis
      1.   Šā nolīguma mērķis ir nodrošināt drošību un aizsargāt sabiedrības locekļu dzīvību un drošumu.
      2.   Ievērojot šo mērķi, šajā nolīgumā ir noteikti Pušu pienākumi attiecībā uz nosacījumiem, ar kādiem PDR datus var pārsūtīt, apstrādāt un izmantot, kā arī aizsargāt.
      2. pants
      Darbības joma
      1.   PDR, kā noteikts Starptautiskās Civilās aviācijas organizācijas pamatnostādnēs, ir reģistrs, ko gaisa pārvadātāji vai to pilnvarotie pārstāvji izveido katram ikviena pasažiera vai viņa vārdā rezervētam braucienam un kas ir iekļauts pārvadātāju rezervēšanas sistēmās, izlidošanas kontroles sistēmās vai līdzvērtīgās sistēmās, kuras nodrošina līdzīgas funkcijas (šajā nolīgumā kopā turpmāk “rezervēšanas sistēmas”). Konkrētāk, šā nolīguma nozīmē par PDR datiem uzskata šā nolīguma pielikumā (“pielikums”) noteiktos datu veidus.
      2.   Šo nolīgumu piemēro pārvadātājiem, kas veic pasažieru gaisa pārvadājumus starp Eiropas Savienību un ASV.
      3.   Šo nolīgumu piemēro arī pārvadātājiem, kuri ir inkorporēti vai glabā datus Eiropas Savienībā un veic pasažieru gaisa pārvadājumus uz ASV vai no tām.
      3. pants
      PDR datu sniegšana
      Puses vienojas, ka pārvadātāji savās rezervēšanas sistēmās iekļautos datus sniedz IDD, ievērojot IDD standartu prasības un saskaņā ar IDD standartiem, un atbilstoši šim nolīgumam. Ja pārvadātāju pārsūtītajos PDR datos ir ietverti dati, kas nav norādīti pielikumā, IDD attiecīgos datus tūlīt pēc saņemšanas dzēš.
      4. pants
      PDR datu izmantošana
      1.   ASV PDR datus vāc, izmanto un apstrādā, lai novērstu, atklātu un izmeklētu šāda veida rīcību un sauktu pie atbildības par to:

                  a)

                  teroristu nodarījumi un saistīti noziegumi, tostarp:

                              i)

                              rīcība:

                                          1)

                                          kura ietver vardarbīgu rīcību vai rīcību, kas apdraud cilvēka dzīvību, īpašumu vai infrastruktūru; un

                                          2)

                                          kuras mērķis var būt:

                                                      a)

                                                      iebiedēt vai fiziski ietekmēt civiliedzīvotājus;

                                                      b)

                                                      ar iebiedēšanu vai fizisku ietekmēšanu ietekmēt valdības politiku; vai

                                                      c)

                                                      ietekmēt valdības rīcību, izmantojot masu iznīcināšanu, slepkavību, personu nolaupīšanu vai ķīlnieku sagrābšanu;

                              ii)

                              darbības, kas uzskatāmas par nodarījumu atbilstoši piemērojamo starptautisko konvenciju un protokolu par terorismu darbības jomai un definīcijai;

                              iii)

                              līdzekļu tieša vai netieša nodrošināšana vai vākšana jebkādā veidā, lai tos pilnībā vai daļēji izmantotu, vai zinot, ka tos paredzēts izmantot, nolūkā veikt jebkuru no i) vai ii) punktā minētajām darbībām;

                              iv)

                              mēģinājums veikt i), ii) vai iii) punktā minētās darbības;

                              v)

                              līdzdalība i), ii) vai iii) punktā minēto darbību veikšanā;

                              vi)

                              šā punkta i), ii) vai iii) punktā minēto darbību organizēšana vai to veikšanas uzdošana citiem;

                              vii)

                              šīs daļas i), ii) vai iii) punktā minēto darbību veikšanas veicināšana jebkādā citā veidā;

                              viii)

                              draudi veikt i) punktā minētās darbības tādos apstākļos, kas liecina par draudu ticamību;

                  b)

                  citi starptautiska rakstura noziegumi, par kuriem paredzētais sods ir brīvības atņemšana uz trim gadiem vai ilgāk.
                  Noziegumu uzskata par starptautiska rakstura noziegumu jo īpaši tad, ja:

                              i)

                              tas ir izdarīts vairāk nekā vienā valstī;

                              ii)

                              tas ir izdarīts vienā valstī, bet tā sagatavošanas, plānošanas, vadības vai kontroles būtiska daļa notiek citā valstī;

                              iii)

                              tas ir izdarīts vienā valstī, bet tajā ir iesaistīts organizēts noziedzīgs grupējums, kas veic noziedzīgas darbības vairāk nekā vienā valstī;

                              iv)

                              tas ir izdarīts vienā valstī, bet tam ir būtiskas sekas citā valstī; vai

                              v)

                              tas ir izdarīts vienā valstī, un tā izdarītājs atrodas citā valstī vai plāno doties uz citu valsti.

            2.   PDR datus var izmantot un apstrādāt, katru gadījumu izskatot atsevišķi, ja tas nepieciešams, ņemot vērā nopietnus draudus, un lai aizsargātu personas būtiskas intereses, vai ja to pieprasa tiesa.
      3.   IDD var izmantot un apstrādāt PDR datus, lai identificētu personas, kurām pēc ierašanās ASV vai pirms to pamešanas piemērot sīkāku iztaujāšanu vai pārbaudi vai kurām var būt nepieciešama papildu pārbaude.
      4.   Šā panta 1., 2. un 3. punkts neskar valstu tiesībaizsardzību, tiesu pilnvaras un tiesvedību, ja, izmantojot un apstrādājot PDR datus, tiek atklāti citi likumpārkāpumi vai norādes uz tiem.
      II   NODAĻA

         AIZSARDZĪBAS PASĀKUMI, KURUS PIEMĒRO PDR DATU IZMANTOŠANĀ

      5. pants
      Datu drošība
      1.   IDD nodrošina, ka tiek īstenoti atbilstīgi tehniskie un organizatoriskie pasākumi, lai PDR ietvertos personas datus un personas informāciju aizsargātu pret nejaušu, prettiesisku vai neatļautu iznīcināšanu, nozaudēšanu, izpaušanu, mainīšanu, piekļuvi, apstrādi vai izmantošanu.
      2.   Lai nodrošinātu datu aizsardzību, drošību, konfidencialitāti un integritāti, IDD pienācīgi izmanto tehnoloģijas. IDD jo īpaši nodrošina, ka:

                  a)

                  tiek piemērotas kompetento iestāžu atzītas šifrēšanas, autorizēšanas un dokumentēšanas procedūras. Jo īpaši piekļuvi PDR datiem organizē drošā veidā, un piekļuvi nodrošina vienīgi īpaši pilnvarotiem ierēdņiem;

                  b)

                  PDR datus glabā fiziski drošā vidē un aizsargā ar fiziskām pārbaudēm, ar kurām atklāj ielaušanos; un

                  c)

                  pastāv mehānisms, kas nodrošina, ka PDR datu vaicājumi tiek veikti atbilstoši 4. pantam.

            3.   Ja notiek privātuma incidents (tostarp neatļauta piekļuve vai izpaušana), IDD veic pamatotus pasākumus, lai attiecīgā gadījumā informētu attiecīgās personas, mazinātu personas datu un informācijas neatļautas izpaušanas radītā kaitējuma risku un ieviestu tehniskā ziņā racionālus koriģējošos pasākumus.
      4.   Ievērojot šā nolīguma darbības jomu, IDD bez nepamatotas kavēšanās informē attiecīgās Eiropas iestādes par nopietniem privātuma incidentu gadījumiem, kas skar ES pilsoņu vai pastāvīgo iedzīvotāju PDR datus un ko izraisījusi nejauša vai prettiesiska iznīcināšana vai nejauša nozaudēšana, mainīšana, neatļauta izpaušana vai piekļuve, vai jebkādi prettiesiski apstrādes vai izmantošanas veidi.
      5.   ASV apliecina, ka attiecībā uz privātuma incidentiem saskaņā ar ASV tiesību aktiem pastāv efektīvi administratīvi, civiltiesiski un krimināltiesiski tiesībaizsardzības pasākumi. IDD var saukt pie disciplinārās atbildības personas, kuras ir atbildīgas par šādiem privātuma incidentiem, tostarp liegt tām piekļuvi sistēmai, izteikt oficiālu rājienu, apturēt amata pilnvaras, pazemināt amatā vai atcelt no amata.
      6.   IDD reģistrē vai dokumentē ikvienu piekļuvi PDR datiem, kā arī to apstrādi un izmantošanu. Reģistrus vai dokumentāciju izmanto vienīgi uzraudzības, revīzijas un sistēmas uzturēšanas nolūkos vai saskaņā ar citām tiesību aktu prasībām.
      6. pants
      Sensitīvi dati
      1.   Ciktāl savāktie pasažiera PDR dati ietver sensitīvus datus (t. i., personas datus un informāciju, kas atklāj personas rasi vai etnisko izcelsmi, politiskos uzskatus, reliģisko vai filozofisko pārliecību, piederību arodbiedrībām, vai datus, kuri attiecas uz veselību vai seksuālo dzīvi), IDD izmanto automatizētas sistēmas, kuras PDR datu vidū filtrē un maskē sensitīvos datus. Turklāt IDD minētos datus neapstrādā un neizmanto, izņemot saskaņā ar 3. un 4. punktu.
      2.   IDD 90 dienās no šā nolīguma spēkā stāšanās dienas iesniedz Eiropas Komisijai sarakstu ar kodiem un elementiem, ar kuriem identificē filtrējamos sensitīvos datus.
      3.   Piekļuve sensitīviem datiem un to apstrāde un izmantošana ir atļauta izņēmuma gadījumos, ja var tikt pakļauta briesmām vai nopietni apdraudēta personas dzīvība. Šādiem datiem drīkst piekļūt, vienīgi izmantojot ierobežojošus procesus, katrā atsevišķā gadījumā saņemot IDD augstākā līmeņa vadītāja apstiprinājumu.
      4.   Sensitīvus datus neatgriezeniski dzēš, vēlākais, 30 dienās no dienas, kad IDD pēdējoreiz saņēmis šādus datus saturošus PDR datus. Tomēr konkrētu izmeklēšanas, kriminālvajāšanas vai tiesībaizsardzības darbību mērķiem sensitīvus datus var glabāt tik ilgi, cik noteikts ASV tiesību aktos.
      7. pants
      Automatizēti individuāli lēmumi
      ASV nepieņem lēmumus, balstoties vienīgi uz PDR datu automatizētu apstrādi un izmantošanu, kuri izraisa tādas nopietnas nelabvēlīgas sekas, kas ietekmē personu likumīgās intereses.
      8. pants
      Datu glabāšana
      1.   IDD glabā PDR datus aktīvā datubāzē ilgākais piecus gadus. Pēc pirmajiem sešiem mēnešiem PDR datus anonimizē un maskē saskaņā ar šā panta 2. punktu. Ja vien ar šo nolīgumu nav atļauts citādi, piekļuve minētajai aktīvajai datubāzei ir vienīgi ierobežotam skaitam īpaši pilnvarotu ierēdņu.
      2.   Lai panāktu datu anonimizēšanu, maskē personiski identificējamo informāciju šādos PDR datu veidos:

                  a)

                  vārds(-i), uzvārds(-i);

                  b)

                  citi vārdi PDR;

                  c)

                  visa pieejamā kontaktinformācija (tostarp darījuma veicēja informācija);

                  d)

                  vispārīgas piezīmes, tostarp cita papildu informācija (other supplementary information – OSI), īpašu pakalpojumu informācija (special service information – SSI) un īpašu pakalpojumu pieprasījuma (special service request – SSR) informācija; un

                  e)

                  jebkāda savāktā Pasažieru iepriekšējās informācijas sistēmas (Advance Passenger Information System – APIS) informācija.

            3.   Pēc aktīvā laikposma beigām PDR datus pārvieto uz neaktīvu datubāzi uz ilgākais desmit gadiem. Minētajai neaktīvajai datubāzei piemēro papildu pārbaudes, tostarp nosakot ierobežotāku pilnvaroto darbinieku skaitu, kā arī augstāka vadības līmeņa apstiprinājumu pirms piekļuves. Neaktīvajā datubāzē PDR datus no jauna nepersonalizē, izņemot saistībā ar tiesībaizsardzības darbībām un arī tad vienīgi saistībā ar identificējamu lietu, apdraudējumu vai risku. Saistībā ar 4. panta 1. punkta b) apakšpunktā noteiktajiem mērķiem PDR datus neaktīvajā datubāzē var no jauna personalizēt vienīgi uz laiku, kas nepārsniedz piecus gadus.
      4.   Pēc neaktīvā laikposma beigām glabātie dati ir pilnībā jāanonimizē un jāizslēdz iespēja tos no jauna personalizēt, dzēšot visus datu veidus, pēc kuriem varētu identificēt pasažieri, uz kuru attiecas konkrētie PDR dati.
      5.   Datus, kas ir saistīti ar konkrētu lietu vai izmeklēšanu, var glabāt aktīvajā PDR datubāzē līdz lietas vai izmeklēšanas arhivēšanai. Šis punkts neskar datu glabāšanas prasības attiecībā uz konkrētām izmeklēšanas vai kriminālvajāšanas lietām.
      6.   Puses vienojas, ka 23. panta 1. punktā paredzētajā izvērtēšanā tiks izskatīts, vai ir nepieciešams 10 gadus ilgs neaktīvās glabāšanas periods.
      9. pants
      Diskriminācijas aizliegums
      ASV nodrošina, ka PDR datu apstrādei un izmantošanai piemērojamie aizsardzības pasākumi saskaņā ar šo nolīgumu vienlīdzīgi attiecas uz visiem pasažieriem bez prettiesiskas diskriminācijas.
      10. pants
      Pārredzamība
      1.   Informāciju par PDR datu izmantošanu un apstrādi IDD ceļotājiem nodrošina, izmantojot:

                  a)

                  publikācijas Federal Register;

                  b)

                  publikācijas savā tīmekļa vietnē;

                  c)

                  paziņojumus, ko pārvadātāji var iekļaut pārvadājumu līgumos;

                  d)

                  tiesību aktos noteiktos ziņojumus Kongresam; un

                  e)

                  citus piemērotus pasākumus, ja tādi tiek izstrādāti.

            2.   IDD pats publicē un nodrošina ES iespējamai publicēšanai savas procedūras un kārtību attiecībā uz piekļuvi datiem, datu labošanu un tiesībaizsardzības procedūrām.
      3.   Puses sadarbojas ar aviācijas nozari, lai pasažieriem rezervēšanas brīdī nodrošinātu labāku informētību par mērķiem, kuriem IDD vāc, apstrādā un izmanto PDR datus, un par to, kā pieprasīt piekļuvi datiem, datu labošanu un tiesību aizsardzību.
      11. pants
      Personu piekļuve datiem
      1.   Saskaņā ar Informācijas atklātības likuma (Freedom of Information Act) noteikumiem ikviena persona neatkarīgi no tās valstspiederības, izcelsmes valsts vai dzīvesvietas ir tiesīga IDD pieprasīt savus PDR datus. IDD sniedz šos PDR datus laikus, ievērojot šā panta 2. un 3. punkta noteikumus.
      2.   PDR datos ietvertās informācijas izpaušanai var piemērot pamatotus juridiskus ierobežojumus saskaņā ar ASV tiesību aktiem, tostarp ierobežojumus, kas vajadzīgi, lai aizsargātu privātuma dēļ aizsargātu, valsts drošības un tiesībaizsardzības informāciju, kas ir sensitīva.
      3.   Ikvienu piekļuves atteikumu vai ierobežojumu noformē rakstiski un laikus dara zināmu pieteikumu iesniegušajai personai. Attiecīgajā paziņojumā norāda juridisko pamatu informācijas nesniegšanai un personu informē par ASV tiesību aktos paredzētajām tiesībaizsardzības iespējām.
      4.   IDD neizpauž PDR datus sabiedrībai, izņemot personu, kuras PDR dati ir apstrādāti un izmantoti, vai tās pārstāvi, vai saskaņā ar ASV tiesību aktu prasībām.
      12. pants
      Personu iespējas labot datus
      1.   Ikviena persona neatkarīgi no tās valstspiederības, izcelsmes valsts vai dzīvesvietas var prasīt IDD labot tās PDR datus, tostarp dzēšanas vai piekļuves liegšanas iespēju, saskaņā ar šajā nolīgumā aprakstītajām procedūrām.
      2.   IDD bez nepamatotas kavēšanās rakstiski informē pieteikumu iesniegušo personu par lēmumu attiecībā uz konkrēto PDR datu labošanu.
      3.   Ikvienu labošanas atteikumu vai ierobežojumu noformē rakstiski un laikus dara zināmu pieteikumu iesniegušajai personai. Attiecīgajā paziņojumā norāda atteikuma vai ierobežojuma juridisko pamatu un personu informē par ASV tiesību aktos paredzētajām tiesībaizsardzības iespējām.
      13. pants
      Personu tiesībaizsardzības iespējas
      1.   Ikviena persona neatkarīgi no tās valstspiederības, izcelsmes valsts vai dzīvesvietas, kuras personas dati un personas informācija ir apstrādāta un izmantota neatbilstoši šim nolīgumam, var prasīt tiesību efektīvu aizsardzību administratīvā kārtībā un tiesā saskaņā ar ASV tiesību aktiem.
      2.   Ikviena persona ir tiesīga administratīvā kārtībā apstrīdēt IDD lēmumus par PDR datu izmantošanu un apstrādi.
      3.   Saskaņā ar Administratīvās procedūras likuma (Administrative Procedure Act) un citu piemērojamo tiesību aktu noteikumiem ikviena persona ir tiesīga lūgt ASV federālajā tiesā izskatīt jebkuru IDD galīgo lēmumu. Turklāt ikviena persona ir tiesīga lūgt izskatīšanu tiesā saskaņā ar piemērojamiem tiesību aktiem un attiecīgajiem noteikumiem, kas ietverti:

                  a)

                  Informācijas atklātības likumā (Freedom of Information Act);

                  b)

                  Likumā par krāpšanos ar informācijas tehnoloģijām un to ļaunprātīgu izmantošanu (Computer Fraud and Abuse Act);

                  c)

                  Elektroniskās saziņas privātuma likumā (Electronic Communications Privacy Act); un

                  d)

                  citos piemērojamos ASV tiesību aktu noteikumos.

            4.   IDD ikvienai personai jo īpaši nodrošina administratīvu līdzekli (pašlaik – DHS Traveler Redress Inquiry Program (IDD TRIP)) ar ceļojumiem saistītu jautājumu risināšanai, ieskaitot jautājumus par PDR datu izmantošanu. IDD TRIP sniedz tiesībaizsardzības iespējas personām, kuras uzskata, ka to iekāpšana komerciālā gaisa kuģī aizkavēta vai liegta tāpēc, ka tās kļūdaini atzītas par apdraudējuma faktoru. Saskaņā ar Administratīvās procedūras likumu un ASV Kodeksa (United States Code) 49. sadaļas 46110. iedaļu ikviena šāda persona ir tiesīga lūgt ASV federālajā tiesā izskatīt jebkuru IDD galīgo lēmumu šajā jautājumā.
      14. pants
      Uzraudzība
      1.   Atbilstību šajā nolīgumā paredzētajiem privātuma aizsardzības pasākumiem neatkarīgi izskata un uzrauga departamenta privātuma amatpersonas, tostarp IDD galvenā privātuma amatpersona, kurām:

                  a)

                  ir pierādīta autonomija;

                  b)

                  ir efektīvas uzraudzības, izmeklēšanas, rīcības un izskatīšanas pilnvaras, kuras tās izmanto; un

                  c)

                  ir pilnvaras attiecīgā gadījumā rīkoties attiecībā uz tiesību aktu pārkāpumiem saistībā ar šo nolīgumu, lai par tiem sāktu kriminālvajāšanu vai disciplināro procedūru.

            Tās jo īpaši nodrošina, ka sūdzības par neatbilstību šim nolīgumam tiek saņemtas, izmeklētas, uz tām tiek atbildēts un saistībā ar tām tiek veikta nepieciešamā rīcība. Šādas sūdzības var iesniegt jebkura persona neatkarīgi no tās valstspiederības, izcelsmes valsts vai dzīvesvietas.
      2.   Turklāt to, kā ASV piemēro šo nolīgumu, neatkarīgi izskata un uzrauga viena vai vairākas šādas struktūras:

                  a)

                  IDD ģenerālinspektora birojs;

                  b)

                  Kongresa izveidotā Valsts kontroles iestāde; un

                  c)

                  ASV Kongress.

            Minēto uzraudzību var atspoguļot publisku ziņojumu, publisku nopratināšanu un analīžu konstatējumos un ieteikumos.
      III   NODAĻA

         DATU PĀRSŪTĪŠANAS KĀRTĪBA

      15. pants
      PDR datu pārsūtīšanas metode
      1.   Šā nolīguma kontekstā pārvadātāji PDR datus IDD pārsūta ar push metodi, ņemot vērā PDR datu pareizuma, savlaicīguma un pilnīguma nepieciešamību.
      2.   Pārvadātāji PDR datus IDD pārsūta, izmantojot drošus elektroniskos līdzekļus atbilstoši IDD tehniskajām prasībām.
      3.   Pārvadātāji PDR datus IDD saskaņā ar 1. un 2. punktu pārsūta vispirms 96 stundas pirms paredzētā izlidošanas laika un papildus vai nu reāllaikā, vai noteiktu parasto un plānotu pārsūtīšanas reižu skaitu, kā norādījis IDD.
      4.   Jebkurā gadījumā Puses vienojas, ka visi pārvadātāji iegūst push metodes izmantošanai vajadzīgās tehniskās iespējas, vēlākais, 24 mēnešos no šā nolīguma spēkā stāšanās dienas.
      5.   Vajadzības gadījumā IDD var atsevišķos gadījumos pieprasīt pārvadātājam sniegt PDR datus starp parastajām 3. punktā aprakstītajām pārsūtīšanas reizēm vai pēc tam. Ja pārvadātāji tehnisku iemeslu dēļ nespēj laikus izpildīt šajā pantā paredzētos pieprasījumus saskaņā ar IDD standartiem vai arī izņēmuma gadījumos, lai reaģētu uz konkrētu, neatliekamu rīcību prasošu un nopietnu apdraudējumu, IDD var pieprasīt pārvadātājiem attiecīgo piekļuvi nodrošināt citā veidā.
      16. pants
      Datu koplietošana valsts iekšienē
      1.   IDD var koplietot PDR datus, vienīgi rūpīgi izvērtējis šādus aizsardzības pasākumus:

                  a)

                  vienīgi atbilstoši 4. pantam;

                  b)

                  vienīgi ar valsts iestādēm ASV, lai nodrošinātu tādu izmantošanu, kas noteikta 4. pantā;

                  c)

                  saņēmējas iestādes PDR datiem piemēro aizsardzības pasākumus, kas ir līdzvērtīgi šajā nolīgumā noteiktajiem vai ir salīdzināmi ar tiem; un

                  d)

                  PDR koplieto vienīgi saistībā ar izskatīšanā vai izmeklēšanā esošām lietām un ievērojot rakstiskas vienošanās un ASV tiesību aktus par informācijas apmaiņu starp valsts iestādēm ASV.

            2.   Pārsūtot analītisku informāciju, kas iegūta no PDR datiem saskaņā ar šo nolīgumu, ievēro šā panta 1. punktā noteiktos aizsardzības pasākumus.
      17. pants
      Tālāka nosūtīšana
      1.   ASV var pārsūtīt PDR datus trešo valstu kompetentajām valsts iestādēm vienīgi saskaņā ar noteikumiem, kas atbilst šim nolīgumam, un vienīgi pārliecinoties, ka saņēmēja paredzētais izmantošanas veids atbilst šiem noteikumiem.
      2.   Izņemot ārkārtas situācijas, katru šādu datu pārsūtīšanu veic saskaņā ar skaidru vienošanos, kurā ietverti datu privātuma aizsardzības mehānismi, kas ir līdzvērtīgi mehānismiem, kurus IDD piemēro PDR datiem saskaņā ar šo nolīgumu.
      3.   PDR datus koplieto vienīgi saistībā ar izskatīšanā vai izmeklēšanā esošām lietām.
      4.   Ja IDD ir informēts par to, ka tiek pārsūtīti kādas ES dalībvalsts pilsoņa vai pastāvīgā iedzīvotāja dati, par to pie pirmās iespējas informē attiecīgās dalībvalsts kompetentās iestādes.
      5.   Pārsūtot analītisku informāciju, kas iegūta no PDR datiem saskaņā ar šo nolīgumu, ievēro 1. līdz 4. punktā noteiktos aizsardzības pasākumus.
      18. pants
      Policijas, tiesībaizsardzības un tiesu iestāžu sadarbība
      1.   Ievērojot esošos tiesībaizsardzības vai citus informācijas koplietošanas nolīgumus vai vienošanās starp ASV un jebkuru ES dalībvalsti vai Eiropolu un Eurojust, IDD cik vien drīz iespējams sniedz ES dalībvalstu kompetentajām policijas, citām specializētajām tiesībaizsardzības vai tiesu iestādēm un Eiropolam un Eurojust, ievērojot to attiecīgās pilnvaras, būtisku un atbilstīgu analītisko informāciju, kas iegūta no PDR datiem, par izskatīšanā vai izmeklēšanā esošām lietām, lai Eiropas Savienībā novērstu, atklātu, izmeklētu teroristu nodarījumus un saistītus noziegumus vai starptautiskus noziegumus, kā aprakstīts 4. panta 1. punkta b) apakšpunktā, sauktu pie atbildības par tiem.
      2.   ES dalībvalsts policijas vai tiesu iestāde vai Eiropols, vai Eurojust var atbilstoši savām pilnvarām lūgt piekļuvi PDR datiem vai no PDR datiem iegūtai būtiskai analītiskajai informācijai, kas konkrētā gadījumā nepieciešama, lai Eiropas Savienībā novērstu, atklātu, izmeklētu teroristu nodarījumus un saistītus noziegumus vai starptautiskus noziegumus, kā aprakstīts 4. panta 1. punkta b) apakšpunktā, un sauktu pie atbildības par tiem. IDD sniedz šo informāciju, ievērojot šā panta 1. punktā minētos nolīgumus un vienošanās.
      3.   IDD koplieto PDR datus saskaņā ar šā panta 1. un 2. punktu, vienīgi rūpīgi izvērtējis šādus aizsardzības pasākumus:

                  a)

                  vienīgi atbilstoši 4. pantam;

                  b)

                  vienīgi, lai nodrošinātu tādu izmantošanu, kas noteikta 4. pantā; un

                  c)

                  saņēmējas iestādes PDR datiem piemēro aizsardzības pasākumus, kas ir līdzvērtīgi šajā nolīgumā noteiktajiem vai ir salīdzināmi ar tiem;

            4.   Pārsūtot analītisku informāciju, kas iegūta no PDR datiem saskaņā ar šo nolīgumu, ievēro šā panta 1. līdz 3. punktā noteiktos aizsardzības pasākumus.
      IV   NODAĻA

         ĪSTENOŠANAS UN NOBEIGUMA NOTEIKUMI

      19. pants
      Atbilstība
      Saistībā ar šo nolīgumu un tā īstenošanu ir uzskatāms, ka IDD PDR datu apstrādē un izmantošanā nodrošina atbilstīgu datu aizsardzības līmeni attiecīgo ES datu aizsardzības tiesību aktu nozīmē. Šajā sakarā tiek uzskatīts, ka pārvadātāji, kuri ir snieguši PDR datus IDD atbilstoši šim nolīgumam, ir izpildījuši ES piemērojamās juridiskās prasības saistībā ar šādu datu pārsūtīšanu no ES uz ASV.
      20. pants
      Savstarpības princips
      1.   Puses aktīvi veicina savā jurisdikcijā darbojošos pārvadātāju sadarbību ar PDR sistēmu, kas darbojas vai var tikt ieviesta otras Puses jurisdikcijā, ievērojot šo nolīgumu.
      2.   Tā kā ES PDR sistēmas izveide varētu būtiski ietekmēt Pušu pienākumus saskaņā ar šo nolīgumu, tad, ja Eiropas Savienība ievieš PDR sistēmu, Puses apspriežas, lai izlemtu, vai nepieciešams attiecīgi pielāgot šo nolīgumu, lai nodrošinātu pilnīgu savstarpējību. Apspriedēs jo īpaši izskata, vai jebkādā plānotā ES PDR sistēmā tiktu piemēroti datu aizsardzības standarti, kas ir mazāk stingri nekā šajā nolīgumā paredzētie standarti, un vai līdz ar to šis nolīgums būtu jāgroza.
      21. pants
      Īstenošana un atkāpes neizmantošana
      1.   Ar šo nolīgumu saskaņā ar ASV tiesību aktiem netiek paredzētas vai piešķirtas nekādas tiesības vai priekšrocības nevienai privātai vai publiskai personai vai struktūrai. Katra Puse nodrošina šā nolīguma noteikumu pienācīgu īstenošanu.
      2.   Nekas šajā nolīgumā nav atkāpe no ASV un ES dalībvalstu esošajām saistībām, tostarp saskaņā ar 2003. gada 25. jūnija Nolīgumu par savstarpējo tiesisko palīdzību starp Eiropas Savienību un ASV un saistītajiem divpusējiem savstarpējās tiesiskās palīdzības instrumentiem starp ASV un ES dalībvalstīm.
      22. pants
      Paziņošana par izmaiņām valstu tiesību aktos
      Puses informē viena otru, ja tiek pieņemti tiesību akti, kas būtiski ietekmē šā nolīguma īstenošanu.
      23. pants
      Pārskatīšana un izvērtēšana
      1.   Puses kopīgi pārskata šā nolīguma īstenošanu pēc viena gada no tā spēkā stāšanās dienas un pēc tam regulāri saskaņā ar kopīgu vienošanos. Turklāt Puses kopīgi izvērtē šo nolīgumu pēc četriem gadiem no tā spēkā stāšanās dienas.
      2.   Puses iepriekš kopīgi nosaka kopīgās pārskatīšanas kārtību un noteikumus un paziņo viena otrai savu darba grupu sastāvu. Kopīgās pārskatīšanas nolūkos Eiropas Savienību pārstāv Eiropas Komisija, bet ASV pārstāv IDD. Darba grupās var iekļaut atbilstīgus datu aizsardzības un tiesībaizsardzības ekspertus. Ievērojot spēkā esošos tiesību aktus, kopīgās pārskatīšanas grupas dalībniekiem izvirza prasību, lai viņiem būtu attiecīgās drošības pielaides un lai viņi ievērotu apspriežu konfidencialitāti. Kopīgās pārskatīšanas nolūkos IDD nodrošina atbilstīgu piekļuvi attiecīgajiem dokumentiem, sistēmām un darbiniekiem.
      3.   Pēc kopīgās pārskatīšanas Eiropas Komisija iesniedz ziņojumu Eiropas Parlamentam un Eiropas Savienības Padomei. ASV sniedz iespēju iesniegt rakstiskus komentārus, kurus pievieno minētajam ziņojumam.
      24. pants
      Domstarpību izšķiršana un nolīguma darbības apturēšana
      1.   Puses apspriežas par jebkurām domstarpībām, ko izraisījusi šā nolīguma īstenošana, un par jebkuriem ar tām saistītiem jautājumiem, cenšoties panākt savstarpēji pieņemamu risinājumu, tostarp sniedzot iespēju katrai no Pusēm to izpildīt saprātīgā laikposmā.
      2.   Ja domstarpības neatrisina apspriežu ceļā, katra Puse var apturēt šā nolīguma piemērošanu, par to rakstiski paziņojot pa diplomātiskajiem kanāliem, un nolīguma darbības apturēšana stājas spēkā pēc 90 dienām no šāda paziņojuma dienas, ja vien Puses nav vienojušās par citu spēkā stāšanās dienu.
      3.   Neatkarīgi no šā nolīguma darbības apturēšanas visus PDR datus, ko IDD ieguvis saskaņā ar šo nolīgumu līdz tā darbības apturēšanas brīdim, turpina apstrādāt un izmantot saskaņā ar šajā nolīgumā paredzētajiem aizsardzības pasākumiem.
      25. pants
      Nolīguma darbības izbeigšana
      1.   Katra Puse var izbeigt šo nolīgumu jebkurā laikā, par to rakstiski paziņojot pa diplomātiskajiem kanāliem.
      2.   Nolīguma darbības izbeigšana stājas spēkā pēc 120 dienām no attiecīgā paziņojuma dienas, ja vien Puses nav vienojušās par citu spēkā stāšanās dienu.
      3.   Pirms šā nolīguma darbības izbeigšanas Puses apspriežas tā, lai būtu pietiekami laika panākt savstarpēji pieņemamu risinājumu.
      4.   Neatkarīgi no šā nolīguma darbības izbeigšanas visus PDR datus, ko IDD ieguvis saskaņā ar šo nolīgumu līdz tā darbības izbeigšanas brīdim, turpina apstrādāt un izmantot saskaņā ar šajā nolīgumā paredzētajiem aizsardzības pasākumiem.
      26. pants
      Darbības ilgums
      1.   Ievērojot 25. pantu, šis nolīgums ir spēkā septiņus gadus no tā spēkā stāšanās dienas.
      2.   Kad beidzas šā panta 1. punktā noteiktais termiņš, kā arī jebkuras turpmākās pagarināšanas perioda termiņš saskaņā šo punktu, nolīguma darbību pagarina uz nākamajiem septiņiem gadiem, ja vien viena no Pusēm vismaz divpadsmit mēnešus iepriekš rakstiski pa diplomātiskajiem kanāliem nepaziņo otrai Pusei par savu nodomu nolīgumu nepagarināt.
      3.   Neatkarīgi no šā nolīguma darbības izbeigšanās visus PDR datus, ko IDD ieguvis saskaņā ar šo nolīgumu, turpina apstrādāt un izmantot saskaņā ar šajā nolīgumā paredzētajiem aizsardzības pasākumiem. Līdzīgā veidā visus PDR datus, ko IDD ieguvis saskaņā ar noteikumiem, kas paredzēti 2007. gada 23. un 26. jūlijā Briselē un Vašingtonā parakstītajā Nolīgumā starp Eiropas Savienību un Amerikas Savienotajām Valstīm par gaisa pārvadātāju veikto pasažieru datu reģistra (PDR) datu apstrādi un pārsūtīšanu Amerikas Savienoto Valstu Iekšzemes drošības departamentam (IDD), turpina apstrādāt un izmantot saskaņā ar minētajā nolīgumā noteiktajiem aizsardzības pasākumiem.
      27. pants
      Nobeiguma noteikumi
      1.   Šis nolīgums stājas spēkā nākamā mēneša pirmajā dienā pēc dienas, kad Puses ir apmainījušās ar paziņojumiem par to, ka ir pabeigtas šim nolūkam vajadzīgās iekšējās procedūras.
      2.   Ar šo nolīgumu no tā spēkā stāšanās dienas aizstāj 2007. gada 23. un 26. jūlija nolīgumu.
      3.   Dānijas, Apvienotās Karalistes un Īrijas teritorijā šo nolīgumu piemēro vienīgi tad, ja Eiropas Komisija rakstiski paziņo ASV, ka Dānija, Apvienotā Karaliste vai Īrija ir nolēmušas, ka šis nolīgums tām būs saistošs.
      4.   Ja Eiropas Komisija pirms šā nolīguma stāšanās spēkā paziņo ASV, ka to piemēros Dānijas, Apvienotās Karalistes vai Īrijas teritorijā, šo nolīgumu piemēro attiecīgās valsts teritorijā no tās pašas dienas, no kuras to piemēro pārējās ES dalībvalstīs, kurām šis nolīgums ir saistošs.
      5.   Ja Eiropas Komisija pēc šā nolīguma stāšanās spēkā paziņo ASV, ka to piemēros Dānijas, Apvienotās Karalistes vai Īrijas teritorijā, šo nolīgumu piemēro attiecīgās valsts teritorijā no nākamās dienas pēc tam, kad ASV ir saņēmušas paziņojumu.

         Briselē, divtūkstoš vienpadsmitā gada četrpadsmitajā decembrī, divos oriģināleksemplāros.
         Saskaņā ar ES tiesību aktiem šo nolīgumu ES sagatavo arī bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā.

            Eiropas Savienības vārdā –

            Amerikas Savienoto Valstu vārdā –

         PIELIKUMS

            PDR DATU VEIDI

                     1.

                     PDR ieraksta norādītājs

                     2.

                     Rezervēšanas/biļetes izsniegšanas datums

                     3.

                     Paredzētā ceļojuma datums(-i)

                     4.

                     Vārds(-i), uzvārds(-i)

                     5.

                     Pieejamā informācija par bieži lidojošu personu un par piešķirtajām privilēģijām (t. i., bezmaksas biļetes, pārcelšana uz labāku klasi utt.)

                     6.

                     Citi vārdi PDR, tostarp ceļotāju skaits PDR

                     7.

                     Visa pieejamā kontaktinformācija (tostarp darījuma veicēja informācija)

                     8.

                     Visa pieejamā maksāšanas/rēķinu informācija (bet ne tāda informācija par darījumu, kas saistīta ar kredītkarti vai kontu un nav saistīta ar ceļojuma darījumu)

                     9.

                     Informācija par konkrētajam PDR atbilstošā ceļojuma maršrutu

                     10.

                     Ceļojumu aģentūra / ceļojumu aģents

                     11.

                     Informācija par kopēja koda izmantošanu (code share)

                     12.

                     Informācija par atdalītajām rezervācijām

                     13.

                     Pasažiera lidojumu statuss (tostarp apstiprinājumi un reģistrācijas statuss)

                     14.

                     Dati par biļetes izdošanu, tostarp biļetes numurs, vienvirziena biļetes un automatizēts biļetes cenas piedāvājums (Automated Ticket Fare Quote)

                     15.

                     Visa informācija par bagāžu

                     16.

                     Informācija par sēdvietu, tostarp sēdvietas numurs

                     17.

                     Vispārīgas piezīmes, tostarp informācija par citiem pakalpojumiem (OSI), īpašiem pakalpojumiem (SSI) un īpašu pakalpojumu pieprasījumu (SSR)

                     18.

                     Jebkāda APIS ievāktā informācija

                     19.

                     Visas iepriekšējās izmaiņas 1. līdz 18. punktā uzskaitītajos PDR datos


title: 2013/584/ES: Eiropas Parlamenta Lēmums ( 2013. gada 17. aprīlis ) par Eiropas Zāļu aģentūras 2011. finanšu gada budžeta izpildes apstiprināšanu#Eiropas Parlamenta Rezolūcija ( 2013. gada 17. aprīlis ), ar konstatējumiem, kas ir neatņemama daļa no lēmuma par Eiropas Zāļu aģentūras 2011. finanšu gada budžeta izpildes apstiprināšanu

text:
               16.11.2013

               LV

               Eiropas Savienības Oficiālais Vēstnesis

               L 308/254

         EIROPAS PARLAMENTA LĒMUMS
   (2013. gada 17. aprīlis)
   par Eiropas Zāļu aģentūras 2011. finanšu gada budžeta izpildes apstiprināšanu
   (2013/584/ES)
   EIROPAS PARLAMENTS,

               —

               ņemot vērā Eiropas Zāļu aģentūras 2011. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Zāļu aģentūras 2011. finanšu gada pārskatiem ar Aģentūras atbildēm (1),

               —

               ņemot vērā Padomes 2013. gada 12. februāra ieteikumu (05753/2013 – C7-0041/2013),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes Regulu (EK) Nr. 726/2004 (4), ar ko izveido Eiropas Zāļu aģentūru, un jo īpaši tās 68. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A7-0098/2013),

               1.

               sniedz Eiropas Zāļu aģentūras izpilddirektoram apstiprinājumu par Aģentūras 2011. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Zāļu aģentūras izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 388, 15.12.2012., 116. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 136, 30.4.2004., 1. lpp.

      (5)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2013. gada 17. aprīlis),
      ar konstatējumiem, kas ir neatņemama daļa no lēmuma par Eiropas Zāļu aģentūras 2011. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Zāļu aģentūras 2011. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Zāļu aģentūras 2011. finanšu gada pārskatiem ar Aģentūras atbildēm (1),

                  —

                  ņemot vērā Padomes 2013. gada 12. februāra ieteikumu (05753/2013 – C7-0041/2013),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

                  —

                  ņemot vērā Eiropas Parlamenta un Padomes Regulu (EK) Nr. 726/2004 (4), ar ko izveido Eiropas Zāļu aģentūru, un jo īpaši tās 68. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A7-0098/2013),

                  A.

                  tā kā Revīzijas palāta norādīja, ka ir guvusi pamatotu pārliecību par to, ka Eiropas Zāļu aģentūras (“Aģentūras”) gada pārskati par 2011. finanšu gadu ir ticami un ka pakārtotie darījumi ir likumīgi un pareizi;

                  B.

                  tā kā Parlaments 2012. gada 23. oktobrī sniedza Aģentūras izpilddirektoram apstiprinājumu par Aģentūras 2010. finanšu gada budžeta izpildi (6) un lēmumam par budžeta izpildes apstiprināšanu pievienotajā rezolūcijā cita starpā:

                              —

                              aicināja Aģentūru līdz nākamās budžeta izpildes apstiprināšanas procedūras sākumam informēt budžeta izpildes apstiprinātājiestādi par grafiku un rezultātiem attiecībā uz atlikušajiem 46 % pārbaužu, kurās to Aģentūras ekspertu un komitejas locekļu interešu deklarācijas, kas laikposmā no 2012. gada 1. janvāra līdz 31. maijam bija aktīvi iesaistīti Aģentūras darbībās, salīdzina ar viņu curriculum vitae (CV),

                              —

                              aicināja Aģentūru sniegt budžeta izpildes apstiprinātājiestādei precīzu grafiku jaunās ex ante un ex post pārbaužu sistēmas ieviešanai attiecībā uz interešu deklarācijām, saskaņā ar kuru šīs deklarācijas pēc nejaušības principa salīdzina ar curriculum vitae un ekspertu sniegtajām ziņām valsts līmenī,

                              —

                              aicināja Aģentūru turpmāk katrā gada darbības pārskatā iekļaut atsevišķu sadaļu, kurā izklāstīti pasākumi, kas veikti, lai novērstu un pārvaldītu interešu konfliktus, un kurā cita starpā būtu jānorāda:

                                          —

                                          pārbaudīto iespējamo interešu konflikta gadījumu skaits,

                                          —

                                          “virpuļdurvju” (darbinieku rotācija starp publisko un privāto sektoru) gadījumu skaits,

                                          —

                                          katrā gadījumu kategorijā veiktie pasākumi,

                                          —

                                          sākto uzticības zaudēšanas procedūru skaits un rezultāti,

                                          —

                                          piemērotās sankcijas,

                              —

                              prasīja Aģentūrai sniegt budžeta izpildes apstiprinātājiestādei detalizētu informāciju par veiktajiem pasākumiem;

                  C.

                  tā kā Aģentūras 2011. gada budžets bija EUR 208 863 000, kas veido 0,22 % nominālo pieaugumu salīdzinājumā ar 2010. finanšu gadu;

                  D.

                  tā kā Eiropas Savienības kopējā iemaksa Aģentūras 2011. gada budžetā bija EUR 39 765 191,39 salīdzinājumā ar EUR 36 755 652,07 2010. gadā,

         Saistībā ar 2010. gada budžeta izpildes apstiprinājumu veiktie pasākumi

                  1.

                  saskaņā ar Aģentūras sniegto informāciju atzīst, ka saistībā ar tās ekspertu un komiteju locekļu interešu deklarāciju ex post pārbaudi pašreiz veiktajās ex post pārbaudēs tiks iekļauts atlikušo 46 % pārbaužu materiāla reprezentatīvs paraugs; atzīmē, ka, ņemot vērā gūto pieredzi ex post pārbaudēs, kuras īstenoja saistībā ar 2010. gada budžeta izpildes apstiprinājuma sniegšanu, patlaban tiek izstrādātas jaunas, rūpīgākas pārbaudes; pieņem zināšanai Aģentūras iesniegto grafiku un gaida detalizētu informāciju par pārbaužu rezultātiem;

                  2.

                  ar gandarījumu konstatē, ka no 2012. gada Aģentūra savā gada darbības pārskatā ir ieviesusi īpašu sadaļu, kurā tiek izklāstītas darbības, kas veiktas interešu konfliktu novēršanai un pārvaldībai;

         Budžeta un finanšu pārvaldība

                  3.

                  atgādina, ka Savienības kopējā iemaksa 2011. gada budžetā bija EUR 39 765 191,39, kas veido 8,65 % pieaugumu salīdzinājumā ar iepriekšējo gadu;

                  4.

                  apstiprina, ka Aģentūras budžetu finansē gan no Savienības budžeta, gan farmācijas nozares maksām par pieteikšanos uz Savienības tirdzniecības atļaujām, to saņemšanu vai pagarināšanu; saskaņā ar gada darbības pārskata datiem konstatē, ka 2011. gadā 77,7 % Aģentūras ienākumu tiek uzskatīti par ieņēmumiem no maksām, kas katru gadu turpina pieaugt, un ka attiecīgie ienākumi no Savienības iemaksas 2011. gadā bija 18,3 % (2010. gadā – 18,8 % jeb 14 %, ja no Savienības kopējās iemaksas atskaita atgūto pārpalikumu);

                  5.

                  konstatē, ka Aģentūras saistību un maksājumu apropriāciju izpilde bija attiecīgi 95,21 % un 81,97 % salīdzinājumā ar 95,65 % un 79,10 % 2010. gadā; aicina Aģentūru veikt turpmākus pasākumus, lai uzlabotu maksājumu izpildes līmeni;

                  6.

                  ar bažām norāda, ka līdzīgi kā iepriekšējos Revīzijas palātas ziņojumos arī šajā norādīts, ka ir jāievieš atalgojuma sistēma, kas piemērojama dalībvalstu iestāžu sniegtajiem pakalpojumiem, pamatojoties uz reālajām izmaksām; pauž nožēlu par to, ka kopš 2009. gada, kad valdi iepazīstināja ar jaunu priekšlikumu par maksājumu sistēmu, bet netika panākta vienošanās, šajā jautājumā nav gūts nekāds progress; norāda, ka 2013. gada martā Aģentūra iepazīstinās valdi ar priekšlikumu par jaunu maksājumu sistēmu; atzinīgi vērtē Aģentūras vadības centienus sekmēt valdes lēmuma pieņemšanu, lai pārskatītu dalībvalstu sniegto pakalpojumu atalgojuma sistēmu, ņemot vērā reālās izmaksas; pilnībā apzinās to, ka tik maz ir paveikts tādēļ, ka valde nav pieņēmusi nekādu lēmumu; tādēļ atzinīgi vērtē Aģentūras vadības pieeju aicināt Komisiju sniegt turpmāku atbalstu šajā jautājumā; mudina Aģentūru informēt budžeta izpildes apstiprinātājiestādi par jaunumiem šajā jautājumā, cita starpā arī par situāciju saistībā ar jaunu rīcības plānu un valdes viedokli par to;

         Pārnestās apropriācijas

                  7.

                  atkārtoti pauž bažas par to, ka atbilstoši Revīzijas palātas ziņojumam II sadaļas (“Administratīvie izdevumi”) maksājumu apropriācijas EUR 9 600 000 apmērā, t. i., 29 % no II sadaļas budžeta, kā arī III sadaļas (“Pamatdarbības izdevumi”) maksājumu apropriācijas EUR 10 300 000 apmērā, t. i., 34 % no III sadaļas budžeta, tika pārnestas uz 2012. gadu; uzskata, ka tik augsts pārnesuma līmenis ir pretrunā gada pārskata principam;

                  8.

                  ar bažām norāda uz atšķirībām starp Revīzijas palātas secinājumiem un Aģentūras atbildi saistībā ar 2009. gadā noslēgto pamatlīgumu par IT pakalpojumiem, kurā konstatēti pārkāpumi un kura dēļ Palāta sagatavoja atzinumu ar piezīmi par pakārtoto darījumu likumību un pareizību attiecībā uz Aģentūras 2009. gada pārskatiem; norāda, ka Revīzijas palāta uzskata palielinājumu sākotnējā nolīguma maksimālajā apjomā par nepamatotu, turpretī Aģentūra par nepamatotu neuzskata ne pamatlīgumu par IT pakalpojumiem, ne arī tā paplašināšanu; mudina Aģentūru sniegt plašāku informāciju šajā jautājumā un veikt pasākumus, lai novērstu pretrunas;

         Iepirkuma procedūras

                  9.

                  atbilstoši Revīzijas palātas informācijai konstatē, ka ir turpmāk jāuzlabo iepirkuma procedūru pārredzamība attiecībā uz paredzētā līgumu apjoma pamatojumu un atlases kritēriju noteikšanu, publicēšanu un piemērošanu; ar gandarījumu konstatē, ka Aģentūra ir pieņēmusi zināšanai Revīzijas palātas komentārus un atjauninājusi pārskatāmības un dokumentācijas sagatavošanas procedūras;

         Darbā pieņemšanas procedūras

                  10.

                  atzīmē, ka 2011. gadā Aģentūra izsludināja 15 vakances uz pagaidu darbinieku amata vietām un ka minētā gada beigās Aģentūras kopējais darbinieku skaits bija palielinājies no 656 līdz 689;

                  11.

                  atbilstoši Revīzijas palātas informācijai konstatē, ka ir jāuzlabo personāla atlases procedūru pārredzamība; ar bažām konstatē, ka Atlases komisijas locekļi ne vienmēr ir aizpildījuši interešu konflikta deklarācijas vai tās ir aizpildījuši novēloti un nav pierādījumu, ka būtu veikti kādi pasākumi, lai risinātu jautājumus, kas rodas saistībā ar šīm deklarācijām; pauž nožēlu par to, ka Atlases komisijas procedūras ne vienmēr bija pienācīgi dokumentētas un nav apliecinājumu ne tam, kā tika izstrādāta metode atlasīto kandidātu saraksta veidošanai, ne arī tam, ka rakstisko pārbaudījumu vai interviju jautājumi tika izstrādāti pirms pārbaudījumiem;

                  12.

                  atbilstoši Aģentūras sniegtajai informācijai norāda, ka tā ir pieņēmusi zināšanai Revīzijas palātas komentārus un atjauninājusi pārskatāmības un savlaicīgas dokumentācijas sagatavošanas procedūras; uzskata, ka dažas Civildienesta noteikumu prasības var radīt ievērojamu administratīvo slogu; tādēļ mudina Komisiju atļaut zināmus atvieglojumus attiecībā uz Civildienesta noteikumu 110. panta piemērošanu aģentūrām;

         Interešu konflikts

                  13.

                  atzinīgi vērtē to, ka Revīzijas palāta veica revīziju, kuras mērķis bija novērtēt interešu konflikta pārvaldības politiku un procedūras četrās ES aģentūrās, tostarp Eiropas Zāļu aģentūrā, un revīzijas rezultātus izklāstīja Īpašajā ziņojumā Nr. 15/2012;

                  14.

                  norāda, ka saskaņā ar Revīzijas palātas konstatējumiem laikā, kad tika pabeigta faktu materiāla vākšana uz vietas (2011. gada oktobrī), Aģentūra adekvāti nepārvaldīja interešu konflikta situācijas, taču bija izstrādājusi vienas no progresīvākajām politikas nostādnēm un procedūru interešu konfliktu deklarēšanai, izvērtēšanai un pārvaldībai;

                  15.

                  atzinīgi vērtē to, ka pēc Revīzijas palātas veiktās revīzijas un Īpašā ziņojuma Nr. 15/2012 publicēšanas un atbilstoši budžeta izpildes apstiprinātājiestādes ieteikumiem 2010. gadam Aģentūra ir veikusi virkni pasākumu, jo īpaši:

                              —

                              2012. gadā vēlreiz tika pārskatīta politika attiecībā uz zinātniskās komitejas locekļu un ekspertu interešu konfliktu novēršanu (galvenokārt, lai sniegtu skaidrāku priekšstatu), kas iepriekš pārskatītā redakcijā stājās spēkā 2011. gada 29. septembrī, un tā stājās spēkā 2012. gada 3. aprīlī,

                              —

                              2011. gada 29. septembrī tika ieviesta deklarēto zinātniskās komitejas locekļu interešu konfliktu obligātā pārbaude; turklāt visām iestādēm, kas ieceļ ekspertus, tiek piedāvāta iespēja novērtēt ikvienu ekspertu iepriekš – pirms Aģentūra viņu formāli izvērtē līdzdalībai tās darbībās,

                              —

                              2012. gada 3. aprīlī stājās spēkā pārskatītā politika attiecībā uz valdes locekļu konfliktu novēršanu (atbilstoši politikai attiecībā uz zinātniskās komitejas locekļiem un ekspertiem),

                              —

                              uzticības zaudēšanas procedūras tika izstrādātas gan attiecībā uz zinātniskās komitejas locekļiem un ekspertiem (stājās spēkā 2012. gada 3. aprīlī), gan uz valdes locekļiem (stājās spēkā 2012. gada 7. jūnijā),

                              —

                              ir turpmāk uzlabota darbinieku interešu deklarāciju uzskaites pārredzamība, proti, tagad tiek reģistrēti visi ierobežojumi attiecībā uz dalību sanāksmju darba kārtības jautājumu apspriešanā (izdarīts pirms 2012. gada decembra);

                  16.

                  mudina Aģentūru turpināt īstenot Revīzijas palātas ieteikumus jebkādu interešu konfliktu novēršanai tās dažādajās pārvaldes un izpildes struktūrās un reizi sešos mēnešos ziņot budžeta izpildes apstiprinātājiestādei par iepriekšminētās politikas un procedūru īstenošanu, kā arī par jebkādām turpmākām izmaiņām interešu konflikta situāciju pārvaldībā;

                  17.

                  aicina Aģentūru sākt strukturētu dialogu ar pilsonisko sabiedrību par jautājumiem, kas saistīti ar interešu konfliktu, un vismaz divreiz gadā organizācijas uzaicināt atklāti apspriest vispārsvarīgus jautājumus, pamatojoties uz iepriekš saskaņotu darba kārtību, un informēt budžeta izpildes apstiprinātājiestādi par šo apspriežu rezultātiem;

                  18.

                  atzinīgi vērtē Aģentūras apņemšanos 2013. gada pirmajā pusē veikt pārskatītās politikas īstenošanas pārbaudi saistībā ar interešu konfliktu pārvaldību un to, ka interešu konfliktu pārvaldības ex ante un ex post pārbaude pašreiz tiek izstrādāta, lai to ieviestu 2013. gada otrajā ceturksnī; aicina Aģentūru informēt budžeta izpildes apstiprinātājiestādi par gūtajiem rezultātiem;

                  19.

                  atzinīgi vērtē to, ka pēc tam, kad 2012. gada jūnijā bijušais Juridiskā dienesta vadītājs pārtrauca darbu Aģentūrā un sāka strādāt kā vecākais padomnieks ASV bāzētā juridiskā firmā, kuras vairāki klienti bija farmācijas rūpniecības uzņēmumi, Aģentūras izpilddirektors veica pārbaudi saistībā ar viņa darbu Juridiskā dienesta vadītāja, Apvienotās komitejas priekšsēdētāja, Disciplinārās komitejas priekšsēdētāja un Iepirkumu un līgumu padomdevējas komitejas locekļa amatā; atzīst, ka nav konstatēts nekāda veida interešu konflikts, ne arī Civildienesta noteikumu 11. un 11.a pantā noteikto pienākumu nepildīšana; pauž gandarījumu par to, ka saskaņā ar Civildienesta noteikumu 16. pantu izpilddirektors noteica zināmus ierobežojumus attiecībā uz Juridiskā dienesta bijušā vadītāja darbību divu gadu laikā pēc viņa aiziešanas no Aģentūras; aicina Aģentūru sniegt budžeta izpildes apstiprinātājiestādei detalizētu informāciju par minētajiem ierobežojumiem;

         Iekšējā revīzija

                  20.

                  atzīmē, ka tika veikta padziļināta riska novērtēšana, lai noteiktu revīzijas prioritātes, tā rezultātā vienojās, ka 2012. gada revīzijas tēma būs “Plānošana un budžeta veidošana”, un Iekšējās revīzijas dienests veica revīziju “Eiropas Zāļu aģentūras darbības nepārtrauktība”;

                  21.

                  atzīmē, ka, balstoties uz minētās revīzijas rezultātiem, Iekšējās revīzijas dienests nāca klajā ar trīspadsmit ieteikumiem, no kuriem septiņi tika uzskatīti par ļoti svarīgiem, pieci – par svarīgiem un viens – par vēlamu; ar gandarījumu atzīmē, ka valde pieņēma visus ieteikumus un ka Aģentūras sagatavoto darbības plānu, kas paredzēja veikt labojumus atbilstoši minētajiem ieteikumiem, IRD uzskatīja par atbilstošu;

                  22.

                  norāda, ka Iekšējās revīzijas dienests pašnovērtējuma veidā veica arī IT riska novērtējumu, sniedzot pārskatu par IT riska jomām;

                  23.

                  atzīst, ka attiecībā uz IRD iepriekšējiem ieteikumiem un to īstenošanu Aģentūrā līdz 2011. gada 31. decembrim kopš iepriekšējās revīzijas nebija īstenoti deviņi par ļoti svarīgiem klasificēti ieteikumi, bet astoņus Aģentūra bija īstenojusi – tos IRD pašreiz pārbauda – un ka 2011. gada 31. decembrī nebija nekādu būtisku ieteikumu, kas nebūtu īstenoti;

                  24.

                  norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, un sakarā ar tiem vērš uzmanību uz Parlamenta 2013. gada 17. aprīļa rezolūciju (7) par aģentūru darbības rezultātiem, finanšu pārvaldību un kontroli.

         (1)  OV C 388, 15.12.2012., 116. lpp.

         (2)  OV L 248, 16.9.2002., 1. lpp.

         (3)  OV L 298, 26.10.2012., 1. lpp.

         (4)  OV L 136, 30.4.2004., 1. lpp.

         (5)  OV L 357, 31.12.2002., 72. lpp.

         (6)  OV L 350, 20.12.2012., 82. lpp.

         (7)  Pieņemtie teksti, P7_TA(2013)0134 (skatīt šā Oficiālā Vēstneša 374. lpp.).


title: 2012/792/ES: Padomes Lēmums ( 2012. gada 6. decembris ) par to, lai noslēgtu Nolīgumu vēstuļu apmaiņas veidā starp Eiropas Savienību un Brazīliju, ievērojot Vispārējās vienošanās par tarifiem un tirdzniecību (VVTT 1994) XXVIII pantu, par grozījumiem koncesijās attiecībā uz mājputnu gaļas izstrādājumiem, kas paredzētas ES sarakstā, kurš pievienots VVTT 1994, un Nolīgumu vēstuļu apmaiņas veidā starp Eiropas Savienību un Taizemi, ievērojot Vispārējās vienošanās par tarifiem un tirdzniecību (VVTT 1994) XXVIII pantu, par grozījumiem koncesijās attiecībā uz mājputnu gaļas izstrādājumiem, kas paredzētas ES sarakstā, kurš pievienots VVTT 1994#Nolīgums vēstuļu apmaiņas veidā starp Eiropas Savienību un Brazīliju, ievērojot 1994. gada Vispārējās vienošanās par tarifiem un tirdzniecību (VVTT 1994) XXVIII pantu, par grozījumiem koncesijās attiecībā uz mājputnu gaļas izstrādājumiem, kas paredzētas ES sarakstā, kurš pievienots VVTT 1994#Nolīgums vēstuļu apmaiņas veidā starp Eiropas Savienību un Taizemi, ievērojot 1994. gada Vispārējās vienošanās par tarifiem un tirdzniecību (VVTT) XXVIII pantu, par grozījumiem koncesijās attiecībā uz mājputnu gaļas izstrādājumiem, kas paredzētas ES sarakstā, kurš pievienots VVTT 1994

text:
               20.12.2012

               LV

               Eiropas Savienības Oficiālais Vēstnesis

               L 351/47

         PADOMES LĒMUMS
   (2012. gada 6. decembris)
   par to, lai noslēgtu Nolīgumu vēstuļu apmaiņas veidā starp Eiropas Savienību un Brazīliju, ievērojot Vispārējās vienošanās par tarifiem un tirdzniecību (VVTT 1994) XXVIII pantu, par grozījumiem koncesijās attiecībā uz mājputnu gaļas izstrādājumiem, kas paredzētas ES sarakstā, kurš pievienots VVTT 1994, un Nolīgumu vēstuļu apmaiņas veidā starp Eiropas Savienību un Taizemi, ievērojot Vispārējās vienošanās par tarifiem un tirdzniecību (VVTT 1994) XXVIII pantu, par grozījumiem koncesijās attiecībā uz mājputnu gaļas izstrādājumiem, kas paredzētas ES sarakstā, kurš pievienots VVTT 1994
   (2012/792/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 6. punkta a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               2009. gada 25. maijā Padome pilnvaroja Komisiju sākt sarunas saskaņā ar VVTT 1994 XXVIII pantu, lai no jauna pārrunātu koncesijas attiecībā uz mājputnu gaļas tarifa pozīcijām saskaņā ar Kombinētās nomenklatūras 16. nodaļu, kā paredzēts Padomes Regulas (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (1) (“KN”) 1. pantā.

               (2)

               Šo sarunu rezultātā tika sagatavoti nolīgumi vēstuļu apmaiņas veidā, kas parafēti ar Taizemes Karalisti 2011. gada 22. novembrī un ar Brazīliju 2011. gada 7. decembrī (turpmāk “nolīgumi”).

               (3)

               Saskaņā ar Padomes 2012. gada 23. aprīļa Lēmumu 2012/231/ES (2) nolīgumi Savienības vārdā tika parakstīti 2012. gada 26. jūnijā ar Brazīliju un 2012. gada 18. jūnijā ar Taizemi.

               (4)

               Šie nolīgumi būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums vēstuļu apmaiņas veidā starp Eiropas Savienību un Brazīliju, ievērojot Vispārējās vienošanās par tarifiem un tirdzniecību (VVTT 1994) XXVIII pantu, par grozījumiem koncesijās attiecībā uz mājputnu gaļas izstrādājumiem, kas paredzētas ES sarakstā, kurš pievienots VVTT 1994, un Nolīgums vēstuļu apmaiņas veidā starp Eiropas Savienību un Taizemi, ievērojot Vispārējās vienošanās par tarifiem un tirdzniecību (VVTT 1994) XXVIII pantu, par grozījumiem koncesijās attiecībā uz mājputnu gaļas izstrādājumiem, kas paredzētas ES sarakstā, kurš pievienots VVTT 1994.
   Nolīgumu teksti ir pievienoti šim lēmumam.
   2. pants
   Padomes priekšsēdētājs Savienības vārdā sniedz nolīgumos paredzētos paziņojumus.
   3. pants
   Šis lēmums stājas spēkā nākamajā dienā pēc tā pieņemšanas.

      Briselē, 2012. gada 6. decembrī

            Padomes vārdā –

            priekšsēdētāja

         S. CHARALAMBOUS

      (1)  OV L 256, 7.9.1987., 1. lpp.

      (2)  OV L 117, 1.5.2012., 1. lpp.

      NOLĪGUMS
      vēstuļu apmaiņas veidā starp Eiropas Savienību un Brazīliju, ievērojot 1994. gada Vispārējās vienošanās par tarifiem un tirdzniecību (VVTT 1994) XXVIII pantu, par grozījumiem koncesijās attiecībā uz mājputnu gaļas izstrādājumiem, kas paredzētas ES sarakstā, kurš pievienots VVTT 1994
      Ženēvā, 2012. gada 26. jūnijā
      Godātais kungs!
      Pēc sarunām saskaņā ar 1994. gada Vispārējās vienošanās par tarifiem un tirdzniecību (VVTT) XXVIII pantu par grozījumiem ES koncesijās attiecībā uz apstrādātu mājputnu gaļu man ir gods ierosināt:

                  1.

                  Eiropas Savienība savā sarakstā iekļauj šādas izmaiņas:

                              Saistošā nodokļu likme apakšpozīcijām 1602 3211, 1602 3230 un 1602 3290 ir 2 765 EUR/t.

                              Apakšpozīcijai 1602 3211 tiek atklāta tarifa kvota 16 140 t, no kurām 15 800 t piešķir Brazīlijai. Kvotas likme ir 630 EUR/t.

                              Apakšpozīcijai 1602 3230 tiek atklāta tarifa kvota 79 705 t, no kurām 62 905 t piešķir Brazīlijai. Kvotas likme ir 10,9 %.

                              Apakšpozīcijai 1602 3290 tiek atklāta tarifa kvota 2 865 t, no kurām 295 t piešķir Brazīlijai. Kvotas likme ir 10,9 %.

                  2.

                  Importēšanu saskaņā ar 1. punktā minētajām tarifa kvotām veic, pamatojoties uz izcelsmes sertifikātiem, ko nediskriminējošā veidā izsniegušas Brazīlijas kompetentās iestādes.

                  3.

                  Jebkurā laikā pēc jebkuras Puses pieprasījuma var rīkot apspriešanos par jebkuru iepriekš minēto jautājumu.

            Būšu pateicīgs, ja apstiprināsit, ka Jūsu valdība piekrīt šīs vēstules saturam. Attiecīgā gadījumā šī vēstule kopā ar Jūsu sniegto apstiprinājumu veidos nolīgumu vēstuļu apmaiņas veidā starp Eiropas Savienību un Brazīliju.
      Eiropas Savienība un Brazīlija paziņo viena otrai par savu iekšējo procedūru pabeigšanu, kas vajadzīgas, lai nolīgums stātos spēkā. Nolīgums stājas spēkā 14. (četrpadsmitajā) dienā pēc pēdējā paziņojuma saņemšanas.
      Lūdzu, pieņemiet manus visdziļākās cieņas apliecinājumus!
      Съставено в Женева на
      Hecho en Ginebra, el
      V Ženevě dne
      Udfærdiget i Geneve, den
      Geschehen zu Genf am
      Genf,
      Έγινε στη Γενεύη, στις
      Done at Geneva,
      Fait à Genève, le
      Fatto a Ginevra, addì
      Ženēvā,
      Priimta Ženevoje,
      Kelt Genfben,
      Magħmul f’Ġinevra,
      Gedaan te Genève,
      Sporządzono w Genewie dnia
      Feito em Genebra,
      Întocmit la Geneva, la
      V Ženeve
      V Ženevi,
      Tehty Genevessä,
      Utfärdat i Genève den

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Гια την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

      Ženēvā, 2012. gada 26. jūnijā
      Godātais kungs!
      Man ir gods apstiprināt, ka esmu saņēmis Jūsu 2012. gada 26. jūnija vēstuli, kas skan šādi:
      “Pēc sarunām saskaņā ar 1994. gada Vispārējās vienošanās par tarifiem un tirdzniecību (VVTT) XXVIII pantu par grozījumiem ES koncesijās attiecībā uz apstrādātu mājputnu gaļu man ir gods ierosināt:

                  1.

                  Eiropas Savienība savā sarakstā iekļauj šādas izmaiņas:

                              Saistošā nodokļu likme apakšpozīcijām 1602 3211, 1602 3230 un 1602 3290 ir 2 765 EUR/t.

                              Apakšpozīcijai 1602 3211 tiek atklāta tarifa kvota 16 140 t, no kurām 15 800 t piešķir Brazīlijai. Kvotas likme ir 630 EUR/t.

                              Apakšpozīcijai 1602 3230 tiek atklāta tarifa kvota 79 705 t, no kurām 62 905 t piešķir Brazīlijai. Kvotas likme ir 10,9 %.

                              Apakšpozīcijai 1602 3290 tiek atklāta tarifa kvota 2 865 t, no kurām 295 t piešķir Brazīlijai. Kvotas likme ir 10,9 %.

                  2.

                  Importēšanu saskaņā ar 1. punktā minētajām tarifa kvotām veic, pamatojoties uz izcelsmes sertifikātiem, ko nediskriminējošā veidā izsniegušas Brazīlijas kompetentās iestādes.

                  3.

                  Jebkurā laikā pēc jebkuras Puses pieprasījuma var rīkot apspriešanos par jebkuru iepriekš minēto jautājumu.

            Būšu pateicīgs, ja apstiprināsit, ka Jūsu valdība piekrīt šīs vēstules saturam. Attiecīgā gadījumā šī vēstule kopā ar Jūsu sniegto apstiprinājumu veidos nolīgumu vēstuļu apmaiņas veidā starp Eiropas Savienību un Brazīliju.
      Eiropas Savienība un Brazīlija paziņo viena otrai par savu iekšējo procedūru pabeigšanu, kas vajadzīgas, lai nolīgums stātos spēkā. Nolīgums stājas spēkā 14. (četrpadsmitajā) dienā pēc pēdējā paziņojuma saņemšanas.”
      Man ir gods informēt, ka mana valdība piekrīt Jūsu vēstulē paustajam.
      Feito em Genebra,
      Съставено в Женева на
      Hecho en Ginebra, el
      V Ženevě dne
      Udfærdiget i Geneve, den
      Geschehen zu Genf am
      Genf,
      Έγινε στη Γενεύη, στις
      Done at Geneva,
      Fait à Genève, le
      Fatto a Ginevra, addì
      Ženēvā,
      Priimta Ženevoje,
      Kelt Genfben,
      Magħmul f’Ġinevra,
      Gedaan te Genève,
      Sporządzono w Genewie dnia
      Întocmit la Geneva, la
      V Ženeve
      V Ženevi,
      Tehty Genevessä,
      Utfärdat i Genève den

         Pelo Brasil
         За Бразилия
         Por Brasil
         Za Brazílii
         For Brasilien
         Für Brasilien
         Brasiilia nimel
         Για τη Βραζιλία
         For Brazil
         Pour le Brésil
         Per il Brasile
         Brazīlijas vārdā –
         Brazilijos vardu
         Brazília részéről
         Għall-Brażil
         Voor Brazilië
         W imieniu Brazylii
         Pentru Brazilia
         Za Brazíliu
         Za Brazilijo
         Brasilian puolesta
         För Brasilien

      TULKOJUMS
      NOLĪGUMS
      vēstuļu apmaiņas veidā starp Eiropas Savienību un Taizemi, ievērojot 1994. gada Vispārējās vienošanās par tarifiem un tirdzniecību (VVTT) XXVIII pantu, par grozījumiem koncesijās attiecībā uz mājputnu gaļas izstrādājumiem, kas paredzētas ES sarakstā, kurš pievienots VVTT 1994
      Briselē, 2012. gada 18. jūnijā
      Godātais kungs!
      Pēc sarunām saskaņā ar 1994. gada Vispārējās vienošanās par tarifiem un tirdzniecību (VVTT) XXVIII pantu par grozījumiem ES koncesijās attiecībā uz apstrādātu mājputnu gaļu man ir gods ierosināt:

                  1.

                  Eiropas Savienība savā sarakstā iekļauj šādas izmaiņas:

                              Saistošā nodokļu likme apakšpozīcijām 1602 3230, 1602 3290 un 1602 39 ir 2 765 EUR/t.

                              Apakšpozīcijai 1602 3230 tiek atklāta tarifa kvota 79 705 t, no kurām 14 000 t piešķir Taizemei. Kvotas likme ir 10,9 %.

                              Apakšpozīcijai 1602 3290 tiek atklāta tarifa kvota 2 865 t, no kurām 2 100 t piešķir Taizemei. Kvotas likme ir 10,9 %.

                              Apakšpozīcijai 1602 3921 tiek atklāta tarifa kvota 10 t, kas tiek piešķirta Taizemei. Kvotas likme ir 630 EUR/t.

                              Apakšpozīcijai 1602 3929 tiek atklāta tarifa kvota 13 720 t, no kurām 13 500 t piešķir Taizemei. Kvotas likme ir 10,9 %.

                              Apakšpozīcijai 1602 3940 tiek atklāta tarifa kvota 748 t, no kurām 600 t piešķir Taizemei. Kvotas likme ir 10,9 %.

                              Apakšpozīcijai 1602 3980 tiek atklāta tarifa kvota 725 t, no kurām 600 t piešķir Taizemei. Kvotas likme ir 10,9 %.

                  2.

                  Importēšanu saskaņā ar 1. punktā minētajām tarifa kvotām veic, pamatojoties uz izcelsmes sertifikātiem, ko nediskriminējošā veidā izsniegušas Taizemes kompetentās iestādes.

                  3.

                  Jebkurā laikā pēc jebkuras Puses pieprasījuma var rīkot apspriešanos par jebkuru iepriekš minēto jautājumu.

            Būšu pateicīgs, ja apstiprināsit, ka Jūsu valdība piekrīt šīs vēstules saturam. Attiecīgā gadījumā šī vēstule kopā ar Jūsu sniegto apstiprinājumu veidos nolīgumu vēstuļu apmaiņas veidā starp Eiropas Savienību un Taizemi.
      Eiropas Savienība un Taizeme paziņo viena otrai par savu iekšējo procedūru pabeigšanu, kas vajadzīgas, lai nolīgums stātos spēkā. Nolīgums stājas spēkā 14. (četrpadsmitajā) dienā pēc pēdējā paziņojuma saņemšanas.
      Lūdzu, pieņemiet manus visdziļākās cieņas apliecinājumus!

            Eiropas Savienības vārdā –

      Briselē, 2012. gada 18. jūnijā
      Godātais kungs!
      Man ir gods apstiprināt, ka esmu saņēmis Jūsu 2012. gada 18. jūnija vēstuli, kas skan šādi:
      “Pēc sarunām saskaņā ar 1994. gada Vispārējās vienošanās par tarifiem un tirdzniecību (VVTT) XXVIII pantu par grozījumiem ES koncesijās attiecībā uz apstrādātu mājputnu gaļu man ir gods ierosināt:

                  1.

                  Eiropas Savienība savā sarakstā iekļauj šādas izmaiņas:

                              Saistošā nodokļu likme apakšpozīcijām 1602 3230, 1602 3290 un 1602 39 ir 2 765 EUR/t.

                              Apakšpozīcijai 1602 3230 tiek atklāta tarifa kvota 79 705 t, no kurām 14 000 t piešķir Taizemei. Kvotas likme ir 10,9 %.

                              Apakšpozīcijai 1602 3290 tiek atklāta tarifa kvota 2 865 t, no kurām 2 100 t piešķir Taizemei. Kvotas likme ir 10,9 %.

                              Apakšpozīcijai 1602 3921 tiek atklāta tarifa kvota 10 t, kas tiek piešķirta Taizemei. Kvotas likme ir 630 EUR/t.

                              Apakšpozīcijai 1602 3929 tiek atklāta tarifa kvota 13 720 t, no kurām 13 500 t piešķir Taizemei. Kvotas likme ir 10,9 %.

                              Apakšpozīcijai 1602 3940 tiek atklāta tarifa kvota 748 t, no kurām 600 t piešķir Taizemei. Kvotas likme ir 10,9 %.

                              Apakšpozīcijai 1602 3980 tiek atklāta tarifa kvota 725 t, no kurām 600 t piešķir Taizemei. Kvotas likme ir 10,9 %.

                  2.

                  Importēšanu saskaņā ar 1. punktā minētajām tarifa kvotām veic, pamatojoties uz izcelsmes sertifikātiem, ko nediskriminējošā veidā izsniegušas Taizemes kompetentās iestādes.

                  3.

                  Jebkurā laikā pēc jebkuras Puses pieprasījuma var rīkot apspriešanos par jebkuru iepriekš minēto jautājumu.

            Būšu pateicīgs, ja apstiprināsit, ka Jūsu valdība piekrīt šīs vēstules saturam. Attiecīgā gadījumā šī vēstule kopā ar Jūsu sniegto apstiprinājumu veidos nolīgumu vēstuļu apmaiņas veidā starp Eiropas Savienību un Taizemi.
      Eiropas Savienība un Taizeme paziņo viena otrai par savu iekšējo procedūru pabeigšanu, kas vajadzīgas, lai nolīgums stātos spēkā. Nolīgums stājas spēkā 14. (četrpadsmitajā) dienā pēc pēdējā paziņojuma saņemšanas.”
      Man ir gods informēt, ka mana valdība piekrīt Jūsu vēstulē paustajam.

            Taizemes Karalistes vārdā –